**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 18 Ιανουαρίου 2022, ημέρα Τρίτη και ώρα 14.50΄, στην **Αίθουσα Συνεδριάσεων της Ολομέλειας της Βουλής**,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Αναπτυξιακός Νόμος – Ελλάδα Ισχυρή Ανάπτυξη».

Στη συνεδρίαση παρέστησαν ο Αναπληρωτής Υπουργός Ανάπτυξης και Επενδύσεων, κ. Νικόλαος Παπαθανάσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κατσώτης Χρήστος, Μανωλάκου Διαμάντω, Δελής Ιωάννης, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλό απόγευμα. Σας καλωσορίζω όλους στη συνεδρίαση της Διαρκούς Επιτροπής Παραγωγής και Εμπορίου, όπου σήμερα ξεκινάμε τη συζήτηση ενός πολύ σημαντικού νομοσχεδίου του Υπουργείου Ανάπτυξης και Επενδύσεων, με τίτλο «Αναπτυξιακός Νόμος - Ελλάδα Ισχυρή Ανάπτυξη».

Ως προς τα διαδικαστικά, η πρότασή μας είναι, συνδυάζοντας τους γνωστούς παράγοντες και τα προβλήματα που έχουμε στη λειτουργία μας, λόγω της πανδημίας, να αρχίσουμε σήμερα τη συζήτηση, επί της αρχής. Να συνεχίσουμε στη 13.00΄, όπως ζήτησαν και οι συνάδελφοι Εισηγητές, με την ακρόαση φορέων και στις 16.00΄ να έχουμε τη συζήτηση των άρθρων. Μπορούμε να ολοκληρώσουμε τη συζήτηση του νομοσχεδίου με τη β΄ ανάγνωση την Παρασκευή, στις 10.00΄, ώστε στις αρχές της εβδομάδας να δρομολογηθεί, όπως θα αποφασίσει και η Διάσκεψη των Προέδρων, η συζήτηση και ψήφισή του στην Ολομέλεια.

Τον λόγο έχει ο κ. Κρίτων Ηλίας Αρσένης, Ειδικός Αγορητής του ΜέΡΑ25.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής ΜέΡΑ25):** Κύριε Πρόεδρε, όπως έχουμε πει πολλές φορές, η διαδικασία, βάσει του Κανονισμού είναι τα νομοσχέδια να συζητούνται έναν μήνα, αφού κατατεθούν στη Βουλή.

Εμείς καταγγέλλουμε αυτή τη διαδικασία. Δεν συμφωνούμε. Σε περίπτωση, όμως, που το Σώμα συμφωνήσει, θα ήθελα προσωπικά να θέσω μία δυσκολία για αύριο στη 13.00΄. Θα προτιμούσα και θα προτιμούσαμε ως ΜέΡΑ25, η ακρόαση φορέων να γίνει στις 14.00΄ αντί για τη 13.00, για να μπορέσουμε να την παρακολουθήσουμε από την αρχή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πρώτον,η διαδικασία που ακολουθούμε δεν είναι πρωτόγνωρη. Είναι πάρα πολύ γνωστή. Το να φτάνετε σήμερα να την καταγγέλλετε, είναι λες και την ακούσατε πρώτη φορά. Άρα, ας κρατήσουμε χαμηλότερους χαρακτηρισμούς και τόνους.

Δεύτερον, δύο-τρεις συνάδελφοι από τους Εισηγητές, για να μην αρχίσει η δεύτερη συνεδρίαση στις 17.00 και πάει μέχρι αργά, ζήτησαν να τη μεταθέσουμε λίγο νωρίτερα. Γι’ αυτό και έγινε αυτή η συνεννόηση. Ρυθμίσαμε τους χώρους, γιατί δεν είναι να το θέλουμε εμείς, είναι να έχουμε και τους κατάλληλους χώρους και βρήκαμε τη λύση για τη 13.00΄.

Εγώ θα σας παρακαλούσα, κύριε Αρσένη, να ξεπεράσετε το όποιο πρόβλημα έχετε και να καταλήξουμε στη 13.00΄.

Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής Μειοψηφίας):** Ευχαριστώ πολύ, κύριε Πρόεδρε.

Ξέρετε ποια είναι η στόχευση, σε ότι αφορά στη συζήτηση στην Ολομέλεια την επόμενη βδομάδα, για ποια ημέρα; Προσπαθώ να αντιληφθώ, γιατί σπεύδουμε να ολοκληρώσουμε εντός της εβδομάδος. Υπάρχει πρόταση για Τρίτη, Τετάρτη; Φαντάζομαι ότι στη Διάσκεψη των Προέδρων θα αποκρυσταλλωθεί η εικόνα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Η λογική λέει για Τρίτη ή Τετάρτη, αφού η συζήτηση στην Επιτροπή θα ολοκληρωθεί στην Επιτροπή την Παρασκευή.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής Μειοψηφίας):** Κύριε Υπουργέ, φαντάζομαι τη Δευτέρα την αποκλείουμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα το πει η Διάσκεψη των Προέδρων την Πέμπτη στη 13.00. Εκεί πια θα είμαστε 100% σίγουροι. Μέχρι τότε, υπάρχει η υποψία να γίνει έτσι. Όμως, μπορεί να γίνει και αλλιώς, αλλά η λογική λέει -και η λογική ξέρετε τις περισσότερες φορές επικρατεί- για Τρίτη ή Τετάρτη. Δύο συνεδριάσεις είναι αρκετές.

Αφού ρυθμίσαμε αυτές τις εκκρεμότητες, έχει ζητήσει μία σχετικά σύντομη παρέμβαση ο Υπουργός, για να κάνει σημαντικές διευκρινίσεις, επί του νομοσχεδίου, χρήσιμες για τη συζήτηση που θα ακολουθήσει.

Θα ξεκινήσουμε, λοιπόν, με μία σύντομη εισήγηση του Υπουργού, με διευκρινιστικά, αλλά και ουσιαστικά ζητήματα, που θα μας διευκολύνουν στην περαιτέρω συζήτηση μας.

Τον λόγο έχει ο κ. Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Καταρχάς, να ευχηθώ χρόνια πολλά σε όσες και όσους γιορτάζουν σήμερα.

Θέλω να ξεκινήσω με δύο τροποποιήσεις, για να προλάβω και τη συζήτηση. Το ελάχιστο ύψος για τις πολύ μικρές επιχειρήσεις θα επανέλθει από τα 150.000 ευρώ στα 100.000 ευρώ για εισαγωγή στον Αναπτυξιακό Νόμο. Επίσης, θα συμπεριληφθούν και τα ξενοδοχεία τριών αστέρων στον εκσυγχρονισμό για την υπαγωγή τους στον Αναπτυξιακό Νόμο. Είναι δύο αλλαγές που φέρνουμε, κατόπιν συζήτησης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής Μειοψηφίας):** Κύριε Υπουργέ, ξαναπείτε το όριο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Το όριο για τις πολύ μικρές επιχειρήσεις από 150.000 ευρώ που είναι στο νομοσχέδιο, θα πάει στις 100.000 ευρώ, όπως ήταν πριν. Επίσης, θα συμπεριληφθούν στον εκσυγχρονισμό τα ξενοδοχεία τριών αστέρων. Στον εκσυγχρονισμό, όχι στην κατασκευή.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Χρειάζεται διευκρίνιση σε αυτά που είπε ο Υπουργός;

Κύριε Σενετάκη, έχετε τον λόγο.

**ΜΑΞΙΜΟΣ ΣΕΝΕΤΑΚΗΣ (Εισηγητής Πλειοψηφίας):** Για τα ξενοδοχεία τριών αστέρων, επειδή θα μας ρωτήσουν πολλοί, μιλάμε για τα υφιστάμενα ή και τα δύο αστέρων που μπορεί να γίνουν τριών αστεριών; Θα συμπεριληφθούν και αυτά, δηλαδή, στην αναβάθμιση;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ότι αναβαθμίζεται σε εκσυγχρονισμό σε ξενοδοχείο τριών αστέρων, αλλά υφιστάμενο.

**ΜΑΞΙΜΟΣ ΣΕΝΕΤΑΚΗΣ (Εισηγητής Πλειοψηφίας):** Δηλαδή, έχω τριών αστεριών και παραμένω τριών. Απλώς, το αναβαθμίζω.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ακριβώς. Ούτως ή άλλως, στο νομοσχέδιο υπήρχε ο εκσυγχρονισμός και η αναβάθμιση και η επέκταση σε τεσσάρων αστεριών. Απλά, συμπεριλαμβάνουμε, πλέον, και τα τριών αστεριών, τα οποία θα παραμείνουν τριών, αλλά θα μπορούν να προχωρήσουν σε εκσυγχρονισμό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θέλει κάποιος από τους Εισηγητές κάποια διευκρίνιση σε αυτά που είπε ο Υπουργός;

Ο κ. Μπουκώρος έχει τον λόγο και μετά ακολουθούν οι Εισηγητές.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, για τα ξενοδοχεία που θα προέλθουν από εξαγορά και δεν έχουν ενταχθεί σε προηγούμενους αναπτυξιακούς νόμους, επίσης, θα εντάσσονται στην επιδότηση του εκσυγχρονισμού τους;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Βεβαίως, αν δεν έχουν υπαχθεί σε προηγούμενους αναπτυξιακούς νόμους. Γνωρίζω ότι είναι απαγορευτικό, αν έχουν υπαχθεί, να υπαχθούν. Όποια ξενοδοχεία, λοιπόν, πρώτη φορά, επιθυμούν να υπαχθούν στον Αναπτυξιακό Νόμο, μπορούν να υπαχθούν. Σαφώς, υπάρχουν κάποιες προϋποθέσεις που τηρούνται.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Παρακαλώ, οι κ.κ. συνάδελφοι να δώσουν τις προτάσεις τους για τους φορείς.

Τον λόγο έχει ο Εισηγητής της Πλειοψηφίας, ο συνάδελφος Μάξιμος Σενετάκης. Έχετε τον λόγο.

**ΜΑΞΙΜΟΣ ΣΕΝΕΤΑΚΗΣ (Εισηγητής Πλειοψηφίας):** Ευχαριστώ, κύριε Πρόεδρε.

Κύριε Υπουργέ, ευχαριστούμε, εκ των προτέρων, γιατί αυτό το αίτημα που αναφέρατε, είχε συζητηθεί πάρα πολύ και έτσι δίνεται λύση. Για τα υπόλοιπα θα τα συζητήσουμε στη συζήτηση, επί των άρθρων.

Κυρίες και κύριοι συνάδελφοι, η κρίση που βιώσαμε την προηγούμενη δεκαετία, ήταν αποτέλεσμα πολλών παραγόντων που έχουν εξαντληθεί στον δημόσιο διάλογο. Ωστόσο, ο βασικός παράγοντας ήταν το παραγωγικό μοντέλο, η δομή και η οργάνωση της οικονομίας μας. Η ώρα της κρίσης ήταν αναπόφευκτο να έρθει και ήρθε. Μάς συντάραξε, μας πλήγωσε, μας έδωσε, όμως, και την ευκαιρία του αναστοχασμού. Να δούμε τι, πραγματικά, έφταιξε και οδηγηθήκαμε στο αδιέξοδο και τη χρεοκοπία.

Δέκα χρόνια μετά το χρονικό σημείο-αποκάλυψη της δυσμενούς κατάστασης που είχαμε περιέλθει, φτάσαμε να συνειδητοποιούμε, ότι τελικά δεν είχαμε συνειδητοποιήσει τι είχε συμβεί. Επί μία δεκαετία, χαθήκαμε σε λάθος δρόμους. Περιοριστήκαμε να ρίχνουμε το φταίξιμο, επί δικαίων και αδίκων. Αφεθήκαμε να παρασυρθούμε από τον συναισθηματισμό και κυρίως, τον λαϊκισμό, παραμερίζοντας την κοινή λογική και το ρεαλισμό. Έστω, όμως, και με μεγάλη καθυστέρηση και με ακόμη μεγαλύτερες απώλειες, η κοινή λογική και ο ρεαλισμός επικράτησαν.

Το καλοκαίρι του 2019 οι Έλληνες πολίτες έδωσαν και πάλι εντολή διακυβέρνησης -αυτή τη φορά πιο ισχυρή από το καλοκαίρι του 2012- σε μία Κυβέρνηση του ρεαλισμού, του ορθολογισμού. Έδωσαν, ουσιαστικά, τη δυνατότητα σε μία αυτοδύναμη, πλέον, Κυβέρνηση της Νέας Δημοκρατίας να επιταχύνει και να ολοκληρώσει ένα σχέδιο ριζικών μεταρρυθμίσεων, για να αλλάξει, ουσιαστικά, το παραγωγικό μοντέλο της χώρας, για να επανασχεδιαστεί η οργάνωση και η δομή της ελληνικής οικονομίας, για να σχεδιαστεί μία άλλη Ελλάδα.

Το σχέδιο ολοκληρώθηκε και αποτυπώνεται σε τρία εμβληματικά κείμενα: το Σχέδιο Ανάπτυξης για την ελληνική οικονομία, Έκθεση Επιτροπής Πισσαρίδη, το Εθνικό Σχέδιο Ανάκαμψης και Ανθεκτικότητας «Ελλάδα 2.0», η Στρατηγική για τη «Βιομηχανία 4.0». Το πού θέλουμε, λοιπόν, να πάμε τη χώρα το γνωρίζει ο ελληνικός λαός, το γνωρίζει και η διεθνής κοινότητα. Δεν υπάρχει κάποια κρυφή ατζέντα, δεν υπάρχουν «σκιές».

Είναι σωστός ο δρόμος που έχουμε επιλέξει να ακολουθήσουμε; Την απάντηση δίνει η εμπιστοσύνη που δείχνουν στη χώρα μας οι ευρωπαίοι εταίροι μας, οι διεθνείς θεσμοί, οι αγορές, οι μεγάλοι επενδυτές. Αν το σχέδιο μας ήταν λάθος, αν ακολουθούσαμε λάθος πορεία, αυτή η εμπιστοσύνη δεν θα υπήρχε και ήταν αυτή η εμπιστοσύνη που χάθηκε τα προηγούμενα χρόνια και έβαλε τη χώρα στη μεγάλη περιπέτεια που περάσαμε.

Τι είναι αυτό που συζητάμε σήμερα; Είναι το πώς θα εφαρμόσουμε το σχέδιο στην πράξη, το πώς θα κάνουμε το σχέδιο πραγματικότητα. Ο νέος Αναπτυξιακός Νόμος, που θα αντικαταστήσει τον ισχύοντα ν.4399/2016, συνιστά το νέο θεσμικό εργαλείο ανάπτυξης της ελληνικής οικονομίας, αντικατοπτρίζει το πνεύμα των στρατηγικών σχεδίων ανάπτυξης, ανταποκρίνεται στις σύγχρονες απαιτήσεις επιχειρηματικότητας, εκφράζει το ιδεολογικό «στίγμα» της Κυβέρνησης. Επιλέχθηκε η δημιουργία νέου Αναπτυξιακού Νόμου, έναντι της συμπλήρωσης ή τροποποίησης του υφιστάμενου, διότι ο ισχύον νόμος δεν ανταποκρινόταν στις ανάγκες και τις απαιτήσεις του μετασχηματισμού της ελληνικής οικονομίας. Ήταν μία αναπαραγωγή των προηγούμενων του νόμων.

Με βάση τα στοιχεία που έχουμε στη διάθεσή μας, το 95% των επενδυτικών προτάσεων, που ενισχύθηκαν από την εφαρμογή των νόμων αυτών, έλαβε ως μορφή ενίσχυσης την άμεση επιχορήγηση. Στην πλειονότητά τους ήταν επενδύσεις χαμηλής και, σχετικά, χαμηλής τεχνολογίας. Το 46,5% του αριθμού των σχεδίων και το 72,2% του συνολικού προϋπολογισμού, αφορούσαν ΑΠΕ, κυρίως, φωτοβολταϊκά και ένα άλλο σημαντικό ποσοστό αποθήκες επιχειρήσεων. Αν δούμε τον ν.4399/2016, διαπιστώνουμε ότι το 49,16% των υπαχθέντων επενδυτικών σχεδίων ανήκει σε δραστηριότητες υπηρεσιών παροχής καταλύματος και εστίασης, απορροφώντας το 67,8% του συνόλου των επιχορηγήσεων συμβατικής επένδυσης. Ανάλογα, το 18,9% των σχεδίων ανήκει στη μεταποίηση για τρόφιμα, απορροφώντας, μόλις, το 10,92% των επιχορηγήσεων συμβατικής επένδυσης.

Με άλλα λόγια, ο ισχύων Αναπτυξιακός Νόμος και οι προηγούμενοι επέτρεπαν σε επιχειρήσεις χαμηλής παραγωγικότητας να διαδραματίζουν υπερβολικά μεγάλο ρόλο στην οικονομία, να επικεντρώνουν την οικονομική δραστηριότητα σε παραδοσιακούς τομείς και τομείς χαμηλής καινοτομίας, με αποτέλεσμα χαμηλή αύξηση της παραγωγικότητας. Προφανώς, δεν υποβαθμίζουμε την αναγκαιότητα διατήρησης και ενδυνάμωσης των παραδοσιακών μορφών επιχειρηματικών δραστηριοτήτων. Όμως, πρέπει, πλέον, να υποστηριχθούν και οι νέες σύγχρονες τάσεις ανάπτυξης επενδυτικών πρωτοβουλιών, όπως ερευνητικές δραστηριότητες, ψηφιακός μετασχηματισμός και άλλα, καθώς οι λίγες επενδύσεις στην έρευνα και την ανάπτυξη και οι αναντιστοιχίες δεξιοτήτων του ανθρώπινου δυναμικού μας, επηρέαζαν αρνητικά την αύξηση της παραγωγικότητας. Το αποτέλεσμα αυτών των αναπτυξιακών πολιτικών, ήταν να διατηρούμε το υψηλότερο ποσοστό ανεργίας στην Ευρωπαϊκή Ένωση, το χαμηλότερο ποσοστό απασχόλησης στην Ευρωπαϊκή Ένωση, την ανεργία στους νέους στο 35%, το χάσμα απασχόλησης, μεταξύ των φύλων στο 19%, το ποσοστό μακροχρόνια ανέργων στο 70%.

Είναι σαφές, ότι οι αναπτυξιακές μας πολιτικές, όπως εκφράζονταν από τους αναπτυξιακούς νόμους, δεν ενθάρρυναν την επιχειρηματική κοινότητα να σχεδιάσει και να αναπτύξει επενδυτικές πρωτοβουλίες και καινοτόμες ιδέες σε όλους τους τομείς της οικονομίας. Η «πράσινη» και η ψηφιακή μετάβαση ήταν δυσχερής και αργή, όπως ελλιπής ήταν η ανάπτυξη προϊόντων και υπηρεσιών υψηλής προστιθέμενης αξίας.

Οι ελληνικές επιδόσεις στον δείκτη ψηφιακής οικονομίας και κοινωνίας είναι απογοητευτικές. Βρισκόμαστε στην 27η θέση της Ευρωπαϊκής Ένωσης, μεταξύ των 28 κρατών. Την ίδια στιγμή, ο δείκτης που αφορά στην απασχόληση σε υψηλής ανάπτυξης επιχειρήσεις σε καινοτόμους τομείς είναι 2,5 για την Ελλάδα, όταν ο ευρωπαϊκός μέσος όρος είναι 5,2.

Κυρίες και κύριοι συνάδελφοι, είναι σαφές πια πώς είναι επιτακτική ανάγκη να «τρέξουμε» και να προλάβουμε το «τρένο» της τεχνολογικής εξέλιξης. Δεν έχουμε άλλη επιλογή να μείνουμε πίσω, διότι η οικονομία μας δεν είναι εντάσεως εργασίας και διότι το ανθρώπινο δυναμικό μας χαρακτηρίζεται από υψηλές δεξιότητες και πρέπει να του προσφέρουμε τις ευκαιρίες να τις αναδείξει εδώ στην Πατρίδα μας.

Έπρεπε, λοιπόν, ο νόμος να αλλάξει ριζικά. Έπρεπε να δημιουργηθεί ένα ενιαίο πλαίσιο, που θα καλύπτει τις επενδυτικές ανάγκες της χώρας ολιστικά και όχι με αποσπασματικές παρεμβάσεις. Έπρεπε να υποστηρίζει τις υφιστάμενες ανάγκες της παραγωγικής βάσης, αλλά και να αποτυπώσει τη νέα επενδυτική πολιτική, η οποία επαναπροσδιορίστηκε από την Κυβέρνηση και δίνει έμφαση στον ψηφιακό και τεχνολογικό μετασχηματισμό των επιχειρήσεων, στην «πράσινη» μετάβαση με φιλικές προς το περιβάλλον επιχειρηματικές δραστηριότητες, στην ενίσχυση λιγότερο ευνοημένων περιοχών της χώρας, που εντάσσονται στο σχέδιο δίκαιης αναπτυξιακής μετάβασης, στη δημιουργία οικονομιών κλίμακας, στη στήριξη καινοτόμων επενδύσεων και όσων εισάγουν νέες τεχνολογίες της «Βιομηχανίας 4.0», της ρομποτικής και της τεχνητής νοημοσύνης. Ο προσανατολισμός του είναι σαφής και δείχνει το μέλλον, δείχνει την αλλαγή του παραγωγικού μοντέλου της χώρας.

Ως θεσμικό εργαλείο ανάπτυξης ο νέος Αναπτυξιακός Νόμος αφορά σχεδόν στο σύνολο των τομέων της οικονομίας, έχει εφαρμογή σε ευρύ φάσμα επιχειρηματικών δραστηριοτήτων και απευθύνεται σε πολλούς επαγγελματικούς κλάδους. Από τη στιγμή δε, που περιλαμβάνει επενδυτικά σχέδια που υλοποιούνται στην Περιφέρεια, αφορά και στις τοπικές κοινωνίες, υπηρετώντας, στην πράξη, την αποκέντρωση. Ιδιαίτερη έμφαση δίνεται στους νέους επιχειρηματίες και σε εξειδικευμένο προσωπικό, που θα απασχοληθεί μέσα από την ανάπτυξη των επιχειρηματικών πρωτοβουλιών.

Ειδικότερα, θεσπίζονται δεκατρία θεματικά καθεστώτα. Πρώτον, ψηφιακός και τεχνολογικός μετασχηματισμός επιχειρήσεων. Δεύτερον, «πράσινη» μετάβαση, περιβαλλοντική αναβάθμιση επιχειρήσεων. Τρίτον, νέο επιχειρείν. Τέταρτον, καθεστώς δίκαιης αναπτυξιακής μετάβασης. Πέμπτον, έρευνα και εφαρμοσμένη καινοτομία. Έκτον, αγροδιατροφή. Έβδομον, μεταποίηση, εφοδιαστική αλυσίδα. Όγδοον, επιχειρηματική εξωστρέφεια. Ένατον, ενίσχυση τουριστικών επενδύσεων. Δέκατον, εναλλακτικές μορφές τουρισμού. Ενδέκατον, μεγάλες επενδύσεις. Δωδέκατον, ευρωπαϊκές αλυσίδες αξίας. Δέκατο τρίτο, επιχειρηματικότητα 360 μοίρες.

Κυρίες και κύριοι συνάδελφοι, ο Αναπτυξιακός Νόμος έπρεπε να αλλάξει, όχι μόνο για να αποτυπώσει τον νέο προσανατολισμό της ελληνικής οικονομίας και την αλλαγή του παραγωγικού υποδείγματος, αλλά και γιατί έπρεπε να αποτελέσει ένα ελκυστικό χρηματοδοτικό εργαλείο για την ενίσχυση των ιδιωτικών επενδύσεων. Όλη η Ευρώπη αναζητά επενδύσεις. Δεν είμαστε μόνο εμείς. Η προσέλκυση επενδύσεων είναι η κυρίαρχη πολιτική των κρατών μελών της Ευρωπαϊκής Ένωσης και για να προσελκύσεις επενδύσεις, χρειάζεται να δημιουργήσεις ένα φιλοεπενδυτικό περιβάλλον, που προϋποθέτει εξάλειψη της γραφειοκρατίας, κίνητρα, διαφάνεια.

Οι διαδικασίες παίζουν σημαντικό ρόλο και όπως παρατηρήθηκε, στο πλαίσιο της δημόσιας διαβούλευσης, η πλειονότητα των παρατηρήσεων αφορούσε, κυρίως, σε θέματα διαδικασιών. Δεδομένου ότι αποτελεί στρατηγικό κυβερνητικό «πυλώνα», η προσπάθεια κατάργησης παρωχημένων γραφειοκρατικών διαδικασιών και η διάθεση ανθρώπινων και υλικών πόρων κρίνεται απρόσφορη, ο νέος νόμος εισάγει σημαντικές καινοτομίες σε όλη τη διαδικασία υποβολής, αξιολόγησης, ελέγχου των επενδυτικών σχεδίων και της έκδοσης των συναφών διοικητικών πράξεων, με ρητές προθεσμίες.

Σκοπός είναι η επένδυση να γίνει, όχι να μείνει σε ένα απλό σχέδιο. Αύξηση των επενδύσεων επιτυγχάνεται με την πραγματοποίηση της επένδυσης. Συνεπώς, για την επίτευξη του στόχου, που θα είναι, πλέον, απολύτως μετρήσιμη, επιδιώκεται, πρώτον, η ελκυστικότητα του νόμου, με τη χορήγηση υψηλών ποσοστών κρατικών ενισχύσεων για ιδιωτικές επενδύσεις και με την παροχή κινήτρων σε συγκεκριμένες δραστηριότητες.

Δεύτερον, η αποτελεσματικότητα του νόμου, με την άρση γραφειοκρατικών εμποδίων, διευκολύνσεις στις διαδικασίες έγκρισης, σύντμηση του χρόνου ανταπόκρισης των υπηρεσιών στα υποβαλλόμενα αιτήματα και αξιοποίηση του νέου πληροφοριακού συστήματος, που αναπτύσσεται για την υποστήριξη του Αναπτυξιακού Νόμου.

Τρίτον, η επεκτασιμότητα του νόμου, με τη διεύρυνση του αριθμού επενδυτικών σχεδίων και πέραν των παραδοσιακών, με τον εμπλουτισμό παραγόμενων προϊόντων υπηρεσιών, αλλά και μέσων και διαδικασιών παραγωγής τους, με την έγκριση σχεδίων σε απομακρυσμένες, αποκεντρωμένες περιοχές της χώρας και τέταρτον, η νεωτερικότητα του νόμου, με την αξιοποίηση, για πρώτη φορά, των δυνατοτήτων που παρέχει ο Γενικός Απαλλακτικός Κανονισμός 651/2014.

Κυρίες και κύριοι συνάδελφοι, ο νέος νόμος συντάσσεται την ίδια περίοδο που εκκινεί και η νέα Προγραμματική Περίοδος 2021-2027 του ΕΣΠΑ, οργανώνεται το Ταμείο Ανάκαμψης, τροποποιούνται μία σειρά κανονισμών της Ευρωπαϊκής Επιτροπής για τις κρατικές ενισχύσεις (απαλλακτικός κανονισμός, κατευθυντήριες γραμμές για τις ενισχύσεις περιφερειακού χαρακτήρα), αλλά, κυρίως, έχει εγκριθεί ο νέος χάρτης περιφερειακών ενισχύσεων 2022-2027, με αυξημένα, παρακαλώ, ποσοστά χορήγησης κρατικών ενισχύσεων, για τις περισσότερες Περιφέρειες της χώρας. Γι’ αυτό και τα περισσότερα καθεστώτα του νέου νόμου, έχουν αναπτυχθεί σε μορφές, που θα μπορούν να χρηματοδοτηθούν από το Πρόγραμμα ΕΣΠΑ ή και από το Ταμείο Ανάκαμψης.

Μάλιστα, με τη διασφάλιση της χρηματοδότησης, θα γίνεται και η ενεργοποίηση των καθεστώτων ενίσχυσης, που θα προκηρύσσονται με σταθερούς κύκλους, σε ετήσια βάση. Παράλληλα, από το Ταμείο της Δίκαιης Μετάβασης, χρηματοδοτούνται σχέδια που εντάσσονται στο καθεστώς δίκαιης αναπτυξιακής μετάβασης. Στο συγκεκριμένο καθεστώς δεν τίθενται όρια ενίσχυσης των επενδυτικών σχεδίων, πλην των ανώτερων ποσοστών, που έχουν εγκριθεί από τον χάρτη περιφερειακών ενισχύσεων.

Από εκεί και πέρα, αν μπορέσουμε να κάνουμε μία εκτίμηση για τα χρήματα, που θα δαπανηθούν από τον Κρατικό Προϋπολογισμό, η κρατική ενίσχυση θα ανέλθει, περίπου, σε 1 δις 800 εκατομμύρια ευρώ, δώδεκα καθεστώτα ,επί 150 εκατομμύρια, από τα οποία τα 900 θα δοθούν σε κίνητρα φορολογικής απαλλαγής, επιδότησης χρηματοδοτικής μίσθωσης, επιδότηση μισθολογικού κόστους και τα άλλα 900 εκατομμύρια από επιχορηγήσεις από το Πρόγραμμα Δημοσίων Επενδύσεων.

Κυρίες και κύριοι συνάδελφοι, το 2022 είναι ένα έτος που κρίνονται πολλά, σε πολλά επίπεδα. Από το καλοκαίρι του 2019, που η Νέα Δημοκρατία ανέλαβε την εξουσία, μέχρι σήμερα, καλούμαστε, διαρκώς, να διαχειριζόμαστε κρίσεις. Δυο χρόνια και κάτι, καταναλώνουμε ενέργεια, για να αντιμετωπίζουμε έκτακτες ανάγκες, την ώρα που θα έπρεπε να δίνουμε όλη μας την ενέργεια, στο να βρίσκουμε λύσεις, για να αυξηθεί η παραγωγικότητα της χώρας, να δημιουργηθεί νέος πλούτος, να υπάρξει ανάπτυξη και νέες θέσεις απασχόλησης. Στο κάτω κάτω, εκεί θα κριθούμε. Στο αν και κατά πόσο καταφέραμε να βελτιώσουμε το βιοτικό επίπεδο των Ελλήνων. Στο αν το καλάθι της νοικοκυράς γέμισε, στο αν το ατομικό και οικογενειακό εισόδημα αυξήθηκε, στο αν οι επιχειρήσεις μεγάλωσαν. Αναμφίβολα, προς αυτή την κατεύθυνση έχουν γίνει πολλά, αλλά είναι προφανές, ότι δεν εφησυχάζουμε. Ο στόχος της διεύρυνσης της οικονομικής ανάπτυξης στη χώρα μας είναι διαρκής και η πρόκληση είναι μεγάλη.

Το παρόν νομοσχέδιο έρχεται, για να υπηρετήσει αυτόν τον στόχο, με πολύ συγκεκριμένες παρεμβάσεις που απαντούν σε πολύ συγκεκριμένα ερωτήματα. Πώς, δηλαδή, ποια εργαλεία θα χρησιμοποιήσουμε, για να τονώσουμε την ανάπτυξη. Πού, δηλαδή, σε ποιους τομείς θα δώσουμε έμφαση, με βάση τα ιδιαίτερα χαρακτηριστικά της ελληνικής οικονομίας. Ποιος, ποιοι, θεωρούμε, ότι είναι σε θέση να οδηγήσουν το «τρένο» της ανάπτυξης και με ποια κίνητρα θα τους προτρέψουμε να το κάνουν.

Πρόκειται για ένα νομοθετικό εργαλείο ανάπτυξης. Έχει περάσει από μακρά δημόσια διαβούλευση, έχουν υπάρξει παρατηρήσεις των εμπλεκόμενων φορέων, που έχουν ληφθεί υπόψη από τον νομοθέτη. Συνεπώς, με την έναρξη της συζήτησης του νομοσχεδίου, επί της αρχής, έχουμε μία καλή βάση, για να ξεκινήσουμε μία συζήτηση σε βάθος, που θα οδηγήσει στην ψήφιση ενός νόμου, που φιλοδοξεί να αλλάξει το παραγωγικό υπόδειγμα της χώρας, καθώς πια αναγνωρίζει, με σαφή και πρακτικό τρόπο, την έννοια του κινήτρου, ως κινητήριο δύναμη κάθε ατομικής και συλλογικής ενέργειας και προσπάθειας.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, καλούμαστε σήμερα να συζητήσουμε το σχέδιο νόμου που κατέθεσε η Κυβέρνηση, με τίτλο «Αναπτυξιακός Νόμος - Ελλάδα Ισχυρή Ανάπτυξη». Η Κυβέρνηση, βέβαια, αρέσκεται σε τέτοιους εύηχους και επιτελικούς τίτλους.

Επιτρέψτε μου σε αυτό το σημείο, να αναφερθώ στον ν.4399/2016, τον προηγούμενο Αναπτυξιακό Νόμο της Κυβέρνησης του ΣΥΡΙΖΑ. Η απελθούσα, λοιπόν, Κυβέρνηση, σχεδίασε τον ν.4399/2016 και είμαστε ευτυχείς που αναγνωρίζετε την επιτυχία του και προκηρύξατε και οι ίδιοι πολλά καθεστώτα ενίσχυσης, κατά τη διάρκεια της κυβερνητικής σας θητείας.

Επίσης, μάς χαροποιεί, το γεγονός ότι, όπως αναφέρεται στην ανάλυση συνεπειών ρύθμισης του εν λόγω νομοσχεδίου, από τα υφιστάμενα στοιχεία που προκύπτουν από την εφαρμογή του, τουλάχιστον, μέχρι 30 Μαΐου του 2021, ως προς το μέγεθος των υπαχθέντων φορέων, επιχειρήσεων στον Αναπτυξιακό Νόμο του ΣΥΡΙΖΑ, τονίζουμε ότι το 42% είναι πολύ μικρές επιχειρήσεις, το 28% μικρές, το 19% μεσαίες επιχειρήσεις και το 10% μεγάλες επιχειρήσεις. Άρα, αντιλαμβανόμαστε από την εν λόγω ποσόστωση, ότι υπήρχε μία συμπεριληπτική πολιτική από την προηγούμενη Κυβέρνηση, ώστε η ανάπτυξη να τους χωράει όλους. Μία ανάπτυξη δίκαιη και με κριτήρια, αν μη τι άλλο, ισότιμα.

Αυτά τα στοιχεία, λοιπόν, αποδεικνύουν, για άλλη μία φορά, ότι στόχευσή μας ήταν η ανάπτυξη και η στήριξη μικρομεσαίων επιχειρήσεων, που συνιστούν, αναμφιβόλως, το ισχυρό «κύτταρο» -και μάλιστα ζωτικής σημασίας- για την ελληνική επιχειρηματικότητα και την ελληνική οικονομία. Μικρομεσαίες επιχειρήσεις, όπου ειρήσθω εν παρόδω έχουν βληθεί, κατ’ επανάληψη, από τις δικές σας πολιτικές, που, ούτως η άλλως, εκ προοιμίου, έχουν χαρακτηριστεί ως «ζόμπι» από την γνωστή Έκθεση Πισσαρίδη που υλοποιείτε και εναρμονίζεστε, κατά γράμμα, και θα αποδείξουμε, περαιτέρω, για ποιον λόγο το αναφέρουμε αυτό.

Με βάση τα παραπάνω, θα περιμέναμε να αιτιολογήσετε, επαρκώς και σαφώς, την αναγκαιότητα νομοθέτησης ενός νέου αναπτυξιακού νόμου, σε αντικατάσταση του υφιστάμενου, του ν.4399/2016. Ποιος ήταν ο λόγος; Ποια ήταν η γενεσιουργός αιτία, για να αλλάξουμε μέσα σε πέντε με έξι χρόνια τον Αναπτυξιακό Νόμο; Ειδικά, όταν εσείς οι ίδιοι έχετε ενισχύσει με συγκεκριμένες δράσεις τον προηγούμενο νόμο.

Στο σχέδιο νόμου, λοιπόν, που καταθέσατε, διατηρείτε κάποια από τα στοιχεία του ν.4399/2016. Ωστόσο, το δικό σας νομοσχέδιο αποτελεί συνέχεια του δρομολογημένου κυβερνητικού σχεδίου, όπως αποτυπώθηκε στην Έκθεση. Τη γνωστή Έκθεση της Επιτροπής Πισσαρίδη, αλλά και στο Εθνικό Σχέδιο Ανάκαμψης και Ανθεκτικότητας, αλλά και του δρομολογημένου σχεδίου υπερσυγκέντρωσης αρμοδιοτήτων και εξουσιών στον Υπουργό και το Υπουργείο και εκχώρησης του ελέγχου στον ιδιωτικό τομέα.

Επιφέρετε τροποποιήσεις που δείχνουν, ότι η στόχευσή σας, δεν είναι η στήριξη των πολύ μικρών και μεσαίων επιχειρήσεων. Τι άλλο να υποθέσουμε, όταν, για παράδειγμα, αυξάνεται το ύψος των επενδυτικών σχεδίων; Οφείλω να πω, ότι με χαρά άκουσα την «αναδίπλωσή» σας, σε ότι αφορά στην απομείωση του ορίου σε 100.000 ευρώ για τις πολύ μικρές επιχειρήσεις. Δηλαδή, ουσιαστικά, αυτό που ίσχυε στον προηγούμενο νόμο.

Δυστυχώς, όμως, δεν βλέπω την ίδια βούληση, την ίδια ζέση, την ίδια πολιτική ανάγκη, να μειώσετε τα όρια, ώστε να μπορέσουν να χωρέσουν περισσότερες επιχειρήσεις. Βλέπουμε και παρατηρούμε από τα νούμερα που πάντοτε είναι αμείλικτα και τα μαθηματικά «πεισματάρικα», ότι τα όρια που βάζετε, είναι κατά ένα εύλογο «κλικ» παραπάνω από τα προηγούμενα. Άρα, ουσιαστικά, δυσχεραίνετε, κατά πολύ, την ένταξη σε επενδυτικά σχεδία μικρότερων επιχειρήσεων.

Παράδειγμα, 150.000 ευρώ για τις μικρές επιχειρήσεις, 250.000 ευρώ για τις μεσαίες και 500.000 ευρώ για τις μεγάλες. Αυτό ήταν ο προηγούμενος νόμος. Εσείς τι κάνατε, κύριε Υπουργέ; Ανεβάσατε τα όρια, σχεδόν, στο διπλάσιο. Δηλαδή, πήγατε στις 250.000 ευρώ για τις μικρές, 500.000 ευρώ για τις μεσαίες και 1.000.000 ευρώ για τις μεγάλες. Το λέω αυτό εμβόλιμα, με αφορμή κάτι που άκουσα και το οποίο με χαροποίησε, οφείλω να πω, αναφορικά με την πρόθεσή σας να εντάξετε τα τριών αστέρων ξενοδοχεία, που είναι, αναμφιβόλως, η «ραχοκοκαλιά» του παραγωγικού ελληνικού τουρισμού, διαχρονικά. Όμως, υπάρχει και ένα λάθος σημαντικό.

Θα σας το πω με νούμερα, για να γίνει αντιληπτό και από τους συναδέλφους. Συγκεκριμένα, 5.143 ξενοδοχεία ανήκουν στην κατηγορία του ενός και δύο αστέρων. Είναι κομβικής σημασίας. Ξέρετε πολύ καλά, ότι ο κόσμος του τουρισμού ενίσταται γύρω από την κίνησή σας αυτή. Είναι, πραγματικά, πρωτοφανές, το γεγονός, ότι δεν εντάσσονται, για πρώτη φορά, στην ιστορία των αναπτυξιακών νόμων, ξενοδοχεία. Λες και υπάρχουν δύο κατηγοριών επιχειρηματίες. Λες και υπάρχουν δύο κατηγοριών υποδομές.

Σήμερα ξεκινά η συζήτηση εδώ στην Επιτροπή. Εμείς ακούμε και στοχεύουμε σε συγκεκριμένες παρατηρήσεις και περιμένουμε να δούμε τις προθέσεις σας, σε ότι αφορά στο ζήτημα αυτό. Βλέπω ότι και ο κ. Καβαλάκης, ο Γενικός Γραμματέας Ιδιωτικών Επενδύσεων και ΣΔΙΤ, είναι παρών στη συζήτηση και γνωρίζω ότι το πόνημα το συγκεκριμένο που συζητάμε, είναι και προϊόν μιας συνέργειας της Γενικής Γραμματείας και του Υπουργείου και γι’ αυτό είναι σημαντική η παρουσία του εδώ. Ελπίζω να έχουμε ευήκοα ώτα, διότι αυτά τα ξενοδοχεία υπάρχουν διασκορπισμένα σε όλη την χώρα. Δεν είναι προνόμιο των νησιωτικών μόνο περιοχών. Είναι, ειδικά, περιοχών της ενδοχώρας της Ελλάδος και όχι σε άλλες περιοχές, ενδεχομένως, που έχουν, ήδη, υψηλό τουριστικό προϊόν. Το αναφέρω αυτό, γιατί είναι σημαντικό να καταλάβουμε, ότι το ένα στα δύο, το 50% των επιχειρήσεων, μένει εκτός ενίσχυσης. Μία στις δύο επιχειρήσεις είναι εκτός. Αυτό το θέτω, επί τάπητος, για να συζητηθεί και στις επόμενες επιτροπές.

Νομοθετείτε, λοιπόν, λες και οι οικονομικές συνέπειες των μέτρων περιορισμού της πανδημίας, αφορούν σε παρελθόντα χρόνο. Και όχι μόνο αυτό, αλλά λες και η ευημερία είναι ακμάζουσα, ο πληθωρισμός μηδενικός και ως εκ τούτου, οι επιχειρήσεις είναι έτοιμες να επενδύσουν ακόμη περισσότερα χρήματα, συγκριτικά με το 2019.

Επίσης, εξαιρείτε τις ατομικές επιχειρήσεις από τους δικαιούχους των καθεστώτων ενίσχυσης. Το νομοθετικό έργο της Κυβέρνησής σας, είναι σίκουελ ταινίας τρόμου. Και δεν αναφέρομαι σε εσάς. Το μεγαλύτερο κομμάτι του «τρόμου» αφορά στο Υπουργείο Οικονομικών. Και ξεκινώ. Πτωχευτικός Κώδικας. Οι πολίτες τώρα βιώνουν τις συνέπειες. Στρατηγικές επενδύσεις για ημέτερους. Αναπτυξιακή μετάβαση και απολιγνιτοποίηση. Εξαιρετικός τίτλος, αλλά, όταν δεν υπάρχει σχέδιο, μεθοδικότητα και σύνεση, υπάρχει μεγάλο κόστος στους πολίτες. Το βιώνουμε τώρα. Έχουμε σήμερα τον Αναπτυξιακό Νόμο και έπονται και τα κίνητρα για συγχωνεύσεις επιχειρήσεων -φαντάζομαι από το Υπουργείο Οικονομικών θα κατατεθεί το εν λόγω νομοσχέδιο- στο όνομα της, δήθεν, επίτευξης οικονομιών κλίμακας. Πρόκειται, σαφώς, για μία μελετημένη και οργανωμένη «εξόντωση» των πολύ μικρών, μικρών και μεσαίων επιχειρήσεων της χώρας μας.

Αναφορικά με την καινοτομία που εισάγετε -και αναφέρομαι σε αυτή της θεματικής στόχευσης των καθεστώτων ενίσχυσης- έχω την αίσθηση, εάν όχι τη βεβαιότητα, ότι υποκρύπτει τη μεθόδευση διοχέτευσης των ενισχύσεων, ομοίως, πάλι, στις μεγάλες επιχειρήσεις.

Σε αυτή τη λογική των μεγάλων επιχειρήσεων, εντάσσεται και το νομοθέτημα των condo hotels, το οποίο, πράγματι, ήταν μία ιστορική εκκρεμότητα για τη χώρα και έπρεπε να έχει νομοθετηθεί στο παρελθόν. Έρχεται, όμως, με έναν τρόπο στρεβλό και εμβόλιμο. Και έρχεται να εξυπηρετήσει πάλι μεγάλες τουριστικές και όχι μόνο επενδυτικές μονάδες σε όλη τη χώρα. Ίσως, στις επόμενες συνεδριάσεις να το αναλύσουμε και περαιτέρω.

Τι γίνεται τώρα; Που προκύπτει το μεγάλο πλεονέκτημα, πάλι, των μεγάλων και ισχυρών; Ότι η πληροφόρηση που έχουν, εκ προοιμίου, οι πολύ μεγάλες επιχειρήσεις, θα τους δημιουργήσει την ικανότητα να έχουν έτοιμους φακέλους με τα δικαιολογητικά και τα business plan συνοδευόμενα, προκειμένου να λάβουν τις ενισχύσεις. Σε μία τέτοια λογική, αντιλαμβανόμαστε, ότι ο ισχυρότερος έχει ένα τεράστιο συγκριτικό πλεονέκτημα. Γι’ αυτές τις τέτοιου είδους επιχειρήσεις εργάζεστε. Γι’ αυτές προκρίνετε την άμεση μέθοδο αξιολόγησης επενδυτικών σχεδίων. Γι’ αυτές τις επιχειρήσεις αυξάνετε τα όρια των μέγιστων ενισχύσεων που μπορούν να χορηγηθούν, ανά επενδυτικό σχέδιο.

Φαίνεται πώς οι έννοιες της οριζόντιας και κάθετης στόχευσης είναι σχετικές και υποκειμενικές συνάμα και εξαρτώνται από την οπτική του εκάστοτε σχεδιασμού. Εσείς λέτε, ότι εισάγετε μία καινοτομία, ότι τη σχεδιάσατε θεματικά, κάθετα, αλλά βάζετε την πολύ μικρή επιχείρηση, τον συνεταιρισμό, την Κοινωνική Συνεταιριστική Επιχείρηση (ΚοινΣΕπ), να ανταγωνιστεί στην ίδια «αρένα» την πολύ μεγάλη επιχείρηση, ώστε να αποκτήσει από τη μεγάλη επιχείρηση την ενίσχυση και όλα αυτά στο ίδιο προκηρυσσόμενο καθεστώς. Αυτό, κατ’ εμέ, και για την κοινή λογική, νομίζω, είναι αδιανόητο. Δεν μπορείς να βάζεις το σύνολο των επιχειρήσεων να ανταγωνίζονται μεταξύ τους, όταν, εκ προοιμίου, έχουν τεράστια διαφορά δυναμικότητας. Τροφή για σκέψη.

Εμείς, από την άλλη, τι κάναμε; Σχεδιάσαμε, όπως λέτε, οριζόντια, ως προς στους κλάδους, αλλά είχαμε κάθετη στόχευση, ως προς το μέγεθος της επιχείρησης, έτσι ώστε να μπορούν συγκριτικά, αξιολογικά, αλλά και αντικειμενικά, ανά ομάδα, ανά κατηγορία, να αξιολογούνται. Θυμίζω ότι προκηρύξαμε και ειδικές κατηγορίες ενισχύσεων για μικρομεσαίες επιχειρήσεις, για ΚοινΣΕπ, για επιχειρήσεις που παρουσιάζουν αύξηση στην απασχόληση και ούτω καθεξής. Υπάρχει ο κίνδυνος να αφανιστούν οι πολύ μικρές, οι μικρές και οι μεσαίες επιχειρήσεις που, ήδη, βιώνουν τις αντικειμενικά οικονομικές συνέπειες της πανδημίας, με την έλλειψη πρόσβασης στη συγχρηματοδότηση την τραπεζική. Αυτό δεν έχει απαντηθεί ακόμη. Να τονίσουμε, ότι η συντριπτική πλειονότητα των μικρομεσαίων επιχειρήσεων στη χώρα, οι οποίες είναι 800.000, είναι εκτός τραπεζικού δανεισμού. Όλα αυτά συντελούν, στο να αποκλειστούν από ενισχύσεις του παρόντος νόμου αυτές οι μικρομεσαίες επιχειρήσεις, αλλά στα δικά σας μάτια φαίνεται, ότι αυτό, ακριβώς, το γεγονός, φαντάζει ως ευκαιρία.

Κυρίες και κύριοι της Κυβέρνησης, τα επενδυτικά κίνητρα θα πρέπει να αντιμετωπίζονται ως ανταμοιβή, η οποία προορίζεται για την πρόκληση ή την παρακίνηση μιας ιδιωτικής επιχειρηματικής δράσης. Ο σταθερός και μακροχρόνιος στόχος, σε κάθε περίπτωση, είναι η οικονομική ανάπτυξη. Τι είναι οικονομική ανάπτυξη; Η αύξηση της παραγωγικότητας, η εξωστρέφεια, η καινοτομία, αλλά και η βελτίωση -και εδώ στέκομαι ιδιαιτέρως- της κοινωνικής ευημερίας. Τι συνιστά βελτίωση της κοινωνικής ευημερίας; Η μείωση της ανεργίας, για παράδειγμα, η μείωση των ανισοτήτων. Είναι αυτά, ακριβώς, που εμείς ως παράταξη, διαχρονικά και το σύνολο του προοδευτικού κόσμου, υπηρετεί.

Στην ανάλυση συνεπειών ρύθμισης γίνεται αναφορά στις προβλέψεις, βάσει του Σχεδίου Ανάκαμψης και Ανθεκτικότητας, αλλά και της Ευρωπαϊκής Επιτροπής, για τους κρίσιμους δείκτες, όπως τον πληθωρισμό, αλλά και το ποσοστό ανεργίας. Έτσι, ο εναρμονισμένος δείκτης τιμών καταναλωτή για το 2021, με την πρόβλεψη του Σχεδίου Ανάκαμψης, αποτυπώνει μηδενική ποσοστιαία μεταβολή, ενώ για το 2022, θα ανέλθει στο 0,7%. Αντιστοίχως, αποτυπώνει ένα ποσοστό ανεργίας, ύψους 16,3% για το 2021 και 14,4% για το 2022.

Να σας θυμίσω, όμως, ότι η Ελλάδα «στέφθηκε πρωταθλήτρια» στην ανεργία των νέων ανθρώπων, των νέων συμπολιτών μας, η οποία, μάλιστα, αυξήθηκε, στο αδιανόητο ποσοστό, της τάξης του 37,6%, τον Ιούλιο του 2021. Να σας θυμίσω, επίσης, ότι τον Δεκέμβριο του 2021, προ ενός μήνα, αυξήθηκε περαιτέρω ο δείκτης τιμών καταναλωτή, αγγίζοντας το 5,1%. Ως προς τα μέσα επίπεδα, ο πληθωρισμός, για το σύνολο του 2021, διαμορφώθηκε στο 1,2%, σε αντίθεση με το -1,2% που ήταν ο ετήσιος πληθωρισμός του 2020. Άρα, μιλάμε για μία αιφνίδια, ακαριαία αύξηση, της τάξης του 2,4% σε έναν χρόνο.

Δημιουργούνται πολλά ερωτηματικά, αναφορικά με τις υποθέσεις και τις προβλέψεις, πάνω στις οποίες στηρίζεται ο σχεδιασμός, αλλά, κυρίως, η επικοινωνιακή σας αφήγηση. Οι πολίτες και ο επιχειρηματικός κόσμος δεν βιώνουν με τίποτα το success story που αφηγείστε. Αυτό που βιώνουν είναι η αύξηση της τιμής του φυσικού αερίου, κατά 135%, του ηλεκτρικού ρεύματος, κατά 45% και του πετρελαίου, κατά 35%. Επίσης, τις αυξήσεις τιμών, οι οποίες, πραγματικά, έχουν πάρει «φωτιά», σε βασικά είδη διατροφής, το «ράλι» τιμών στα υλικά του κατασκευαστικού κλάδου, τις αυξήσεις στο κόστος παραγωγής, που καλείται να απορροφήσει η βιομηχανία και ούτω καθεξής.

Βέβαια, δεν είναι η πρώτη φορά που νομοθετείτε, ως οι κίνδυνοι, ως δια μαγείας, να έχουν εξαλειφθεί. Όπου η πανδημία, ως δια μαγείας, την 1η Ιανουαρίου του 2022, έχει εξαφανιστεί. Θυμίζω ότι στον Προϋπολογισμό που ψηφίσαμε, προ λίγων εβδομάδων, πραγματικά, ήταν αδιανόητη η παραδοχή σας, ότι την πρώτη ημέρα του ερχόμενου έτους, δηλαδή, του 2022- μία παραδοχή που φοβούμαι θα είναι και καταστροφική για την αποτίμηση, μετέπειτα, της εκτέλεσης του Προϋπολογισμού- θα έχει εξαφανιστεί η πανδημία, δεν θα υπάρχει πανδημία στη χώρα, δεν θα υπάρχουν επιπτώσεις αυτής της δύσκολης υγειονομικής συνθήκης.

Επίσης, για τον πληθωρισμό, η παραδοχή σας ήταν, ότι θα ήταν μηδενικός, ενώ καλπάζει, οι επιχειρήσεις ότι θα έχουν ρευστότητα, ενώ δεν περνάνε ούτε έξω από τα τραπεζικά ιδρύματα και φυσικά, ότι οι επενδύσεις θα καλπάζουν. Η Κυβέρνησή σας ζει «στη χώρα των θαυμάτων», αλλά οι Έλληνες πολίτες όχι. Αυτό που σήμερα αμφισβητείται και μέσα από τον συγκεκριμένο Αναπτυξιακό Νόμο, είναι μία ιδεοληπτική σας άποψη, αυτή η άποψή σας που προσπαθεί να αμφισβητήσει τη λογική της συμπεριληπτικής ανάπτυξης, δηλαδή, της ανάπτυξης που θα ακουμπά, θα «αγκαλιάζει», θα εμφιλοχωρεί τους πάντες, σε αντίθεση με συγκεκριμένους επιχειρηματικούς ομίλους. Έχουμε, λοιπόν, εδώ μία δομική αντιδιαστολή. Έχουμε μία λογική του προοδευτικού κόσμου, μία πολιτική, μία αντίληψη του ΣΥΡΙΖΑ που μιλάει για ανάπτυξη δίκαιη, αλλά για όλους και έχετε μία προσέγγιση, τελείως, διαφορετική, που ασχολείται και αφορά στην ανάπτυξη για λίγους και καλύτερα για συγκεκριμένους επιχειρηματικούς ομίλους.

Εδώ έρχεται και το ζήτημα της κοινωνικής ευημερίας που ανέφερα προηγουμένως, όπου για εμάς συνιστά τον πυρήνα της πολιτικής μας. Κοινωνική ευημερία σημαίνει μείωση ανισοτήτων, ευκαιρίες για πολλούς, πάταξη της ανεργίας. Αυτό, λοιπόν, το δικαίωμα, εμείς ως ΣΥΡΙΖΑ-Προοδευτική Συμμαχία, το κάνουμε διαχρονικά, αλλά σκοπεύουμε να συνεχίσουμε να το υπερασπιζόμαστε. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του ΚΙΝΑΛ)**: Ευχαριστώ πολύ.

Κύριε Πρόεδρε, κύριε Υπουργέ, κυρίες και κύριοι συνάδελφοι, ξεκινώντας θα ήθελα να σημειώσω ένα θέμα, αναφορικά με τη νομοθέτηση. Όπως ξέρετε, έχουμε δύο νομοσχέδια, ταυτόχρονα, προς εξέταση. Μάλιστα, επιλέγετε να φέρετε σήμερα τον τόσο σημαντικό για τη χώρα Αναπτυξιακό Νόμο, ενώ, παράλληλα, «τρέχει» το νομοσχέδιο του Υπουργείου Ανάπτυξης, με θέμα «εκσυγχρονισμός του δικαίου ανταγωνισμού για την ψηφιακή εποχή». Αυτό για μένα δεν θεωρείται νομοθετική πρόοδος. Σημαίνει αλόγιστη και γρήγορη παραγωγή νομοθετημάτων, τουλάχιστον για εμάς και εύλογα, λοιπόν, μάς δημιουργείται το ερώτημα αν τελικά τηρούνται οι κανόνες καλής νομοθέτησης στη χώρα μας.

Εδώ και δύο χρόνια, η χώρα μας ζει τραγικές καταστάσεις, έχοντας επιπτώσεις σε κάθε επίπεδο, υγειονομικό, κοινωνικό και οικονομικό. Η Κυβέρνηση από την άλλη, δεν πτοείται, ούτε από τα δεκάδες χιλιάδες κρούσματα καθημερινά, ούτε από την αποδεδειγμένη αποτυχία της να λάβει ουσιαστικά μέτρα στήριξης των πληττόμενων νοικοκυριών από το «τσουνάμι» ανατιμήσεων στην ενέργεια και στα βασικά προϊόντα. Εντούτοις, συνεχίζει με επικοινωνιακά τεχνάσματα να «βομβαρδίζει», διαρκώς, για την «εκρηκτική» ανάπτυξη, όπως την ονομάζει, για τον «πακτωλό» επενδύσεων που οσονούπω έρχεται από τα τέσσερα σημεία του ορίζοντα και για το Ταμείο Ανάκαμψης, για το οποίο, εδώ και δεκαπέντε μήνες, έχει υποσχεθεί, ότι καταφθάνουν τα πρώτα 3,5 δισεκατομμύρια ευρώ από την Ευρωπαϊκή Ένωση, αλλά, τελικά, μόλις, στις 29 Δεκεμβρίου 2021 κατέθεσε η Κυβέρνηση το σχετικό αίτημα προς την Κομισιόν.

Έχουμε ακούσει όλοι μας τον Υπουργό Οικονομικών, κάθε εβδομάδα σχεδόν να αναθεωρεί προς τα πάνω το ποσοστό αύξησης του ΑΕΠ, να συγχαίρει γι’ αυτό τους συναρμόδιους Υπουργούς και όλοι μαζί να συγχαίρουν τον Πρωθυπουργό, ενώ, αντίθετα, οι πολίτες ζουν με την αγωνία που έχει κυριεύσει, πλήρως, την καθημερινότητά τους. Η μοναδική, λοιπόν, «εκρηκτική» αύξηση που συμβαίνει στην Ελλάδα αυτή την περίοδο, δεν αφορά την ανάπτυξη, όπως ισχυρίζεται η Κυβέρνηση, αλλά τις τιμές του φυσικού αερίου το 2021, τις αυξημένες τιμές στο ηλεκτρικό ρεύμα, τις αυξημένες τιμές στο πετρέλαιο θέρμανσης, καθώς και τις αυξημένες τιμές στα βασικά είδη διατροφής.

Μπορεί, λοιπόν, η Κυβέρνησή σας, κύριε Υπουργέ, να μην βρίσκει λύσεις για τα παραπάνω προβλήματα, βρίσκει χρόνο, όμως, για να μοιράσει κίνητρα. Αυτή, λοιπόν, την, τελείως, προβληματική συγκυρία επιλέξατε, για να καταθέσετε τις ρυθμίσεις για τον Αναπτυξιακό Νόμο, με τον συμπληρωματικό τίτλο «Ελλάδα-Ισχυρή Ανάπτυξη». Σας ερωτώ, σε ποιον κλάδο της οικονομίας εντοπίζει αυτή την τόσο ισχυρή ανάπτυξη και τα οφέλη της και σε ποια περιφέρεια της χώρας; Σε ποια κατηγορία επιχειρήσεων; Στην εστίαση που «μαραζώνει», στις μικρομεσαίες επιχειρήσεις, που «στενάζουν» και «ασφυκτιούν;» Στον τουρισμό που, δυστυχώς, δεν τον έσωσε ούτε η παράταση της τουριστικής περιόδου; Στις βιομηχανίες, που εξαιτίας του αυξημένου ενεργειακού κόστους, κινδυνεύουν να «παραλύσουν;» Στο λιανικό εμπόριο, που ούτε η black Friday δεν κατάφερε να ενισχύσει ή μήπως στα σουπερμάρκετ, που ακόμη και τα Χριστούγεννα είχαν μειωμένους τζίρους;

Κύριε Υπουργέ, δεν αμφισβητούμε κανένα επίσημο στατιστικό στοιχείο. Απλά, η πραγματικότητα είναι, ότι στα δυόμισι χρόνια της διακυβέρνησης, δεν γνωρίζουμε πολλούς μικρομεσαίους ή επαγγελματίες ή νοικοκυραίους που η κατάστασή τους βελτιώθηκε. Είναι προφανές, λοιπόν, ότι η ανάπτυξη για ένα μεγάλο μέρος των ευάλωτων ομάδων, αλλά και για πολλούς από τους μισθωτούς, τους συνταξιούχους και τους μικρομεσαίους, όχι μόνο δεν έχει κάποιο πραγματικό αντίκρισμα, αλλά, μέσω της ακρίβειας, οδηγεί σε ταχεία μείωση του διαθέσιμου εισοδήματός τους.

Παρά, λοιπόν, την όποια ανάκαμψη του 2021, υπάρχει σοβαρός κίνδυνος, ο αυξανόμενος πληθωρισμός να καταστήσει, πλέον, τα ελληνικά νοικοκυριά ουραγούς στο κατά κεφαλήν εισόδημα και είμαι σίγουρος, πως το αντιλαμβάνεστε κι εσείς πολύ καλά αυτό. Η βιασύνη σας, λοιπόν, να χορηγήσετε αναπτυξιακά κίνητρα και διευκολύνσεις, μάς θυμίζει αντίστοιχες διαδικασίες, που ακολουθήθηκαν στο νομοσχέδιο για τις στρατηγικές επενδύσεις, δύο μήνες νωρίτερα, όπου είδαμε ελαστικοποίηση των διαδικασιών, ευέλικτες, προσαρμόσιμες και καθόλου δεσμευτικές πολεοδομικές ρυθμίσεις για λίγους, ακόμη και για παραχώρηση χρήσης αιγιαλού και παραλίας.

Στην πρώτη παράγραφο της αιτιολογικής έκθεσης, αναγράφεται, ότι «οι πυλώνες πάνω στους οποίους στηρίχθηκε ο νέος νόμος, είναι, μεταξύ άλλων, η Έκθεση της Επιτροπής Πισσαρίδη και το Εθνικό Σχέδιο Ανάκαμψης και Ανθεκτικότητας. Με άλλα λόγια, δηλαδή, το κατατεθέν νομοσχέδιο έρχεται να προσαρμόσει τον Αναπτυξιακό Νόμο στις απαιτήσεις της διανομής των έργων. Οι επιχορηγήσεις, οι επιδοτήσεις χρηματοδοτικής μίσθωσης και οι επιδοτήσεις του μισθολογικού κόστους που προβλέπονται, καλύπτονται από τον προϋπολογισμό δημοσίων επενδύσεων, στον οποίο εγγράφεται η σχετική προβλεπόμενη δαπάνη για κάθε οικονομικό έτος, ενώ, επίσης, προέρχονται από εθνικούς πόρους ή ευρωπαϊκά διαρθρωτικά ταμεία και επενδυτικά ταμεία ή από άλλους χρηματοδοτικούς οργανισμούς, σύμφωνα με την εθνική και ενωσιακή νομοθεσία.

Ωστόσο, το Κίνημα Αλλαγής έχει επισημάνει, ότι η Κυβέρνηση δεν έχει ολοκληρωμένο σχέδιο ανάπτυξης. Μάλιστα, αν θυμάμαι καλά, αποφύγατε, με αφορμή το Εθνικό Σχέδιο Ανάκαμψης και Ανθεκτικότητας, να κάνετε ολοκληρωμένο διάλογο με τη Βουλή και την κοινωνία για τις ανάγκες της χώρας μας του μέλλοντος, αλλά περιοριστήκατε σε έναν κρυπτό σχεδιασμό με τους εγχώριους συνομιλητές. Έτσι, το αναπτυξιακό σχέδιο που διαμορφώνεται σήμερα, δεν είναι, πραγματικά, εθνικό ούτε καθολικό. Ο νέος Αναπτυξιακός Νόμος είναι ακόμη ένα σύνθετο κομμάτι παζλ της υποτιθέμενης αναπτυξιακής πολιτικής.

Επιγραμματικά, τα προβλήματα που καταγράφουμε και ζητάμε να διορθωθούν είναι τα εξής.

Πρώτον, δεν υπάρχουν πραγματικές συνέργειες ανάμεσα στους πόρους του Αναπτυξιακού Νόμου με αυτούς του ΕΣΠΑ, του Ταμείου Ανάκαμψης, αλλά και των υπολοίπων εθνικών σχεδίων, που μνημονεύονται σε αυτό, καθώς και του Μεσοπρόθεσμου Πλαισίου Δημοσιονομικής Στρατηγικής. Η γενικόλογη αναφορά στο σχετικό άρθρο, δεν σημαίνει ότι θα εξασφαλιστούν οι συνέργειες.

Δεύτερον, δεν φαίνεται να εξυπηρετείται μία σοβαρή ανάλυση της παραγωγικής θέσης της ελληνικής οικονομίας στην παγκόσμια παραγωγή αγαθών και υπηρεσιών.

Τρίτον, στο πλαίσιο αυτό, λείπει και η έννοια μιας στοχευμένης στρατηγικής εθνικής προστιθέμενης αξίας που έχουμε προτείνει ως Κίνημα Αλλαγής. Η χώρα μας, λοιπόν, βάσει και της εμπειρίας από την αξιοποίηση των πόρων από τα διαρθρωτικά ταμεία, γνωρίζει ότι ένα μεγάλο μέρος των πόρων επιστρέφει μέσα από την αγορά υπηρεσιών στις χώρες του ευρωπαϊκού βορρά. Η αντιμετώπιση αυτής της τάσης έπρεπε να είναι στον πυρήνα του Αναπτυξιακού νόμου. Τέλος, δεν φαίνεται να υπάρχει ένα σοβαρό σύστημα διαχείρισης, το οποίο θα χορηγεί αξιόπιστα στοιχεία για την προστιθέμενη αξία από τις τελικές και πολύ περισσότερες δαπάνες, απ’ όσα συμπεριλαμβάνει η Κυβέρνηση στην αιτιολογική έκθεση.

Το αναπτυξιακό πλαίσιο οφείλει να έχει ως στόχο την ενίσχυση της επιχειρηματικότητας, την κινητοποίηση των παραγωγικών δυνάμεων της ελληνικής οικονομίας, τη δημιουργία νέων θέσεων εργασίας και την εξάλειψη της γραφειοκρατίας που παρατηρήθηκε, κατά την εφαρμογή των προηγούμενων αναπτυξιακών νόμων.

Ένας Αναπτυξιακός Νόμος πρέπει να λαμβάνει υπόψη του τον απολογισμό και τα αποτελέσματα των προηγούμενων νόμων, να συγχρονίζει το επενδυτικό πλαίσιο με τις εκάστοτε επικρατούσες συνθήκες σε όλα τα πεδία και να αποφεύγει λάθη που οδηγούν σε μηχανισμό δημιουργίας μη παραγωγικών επενδύσεων. Δυστυχώς, μέχρι σήμερα, δεν έχει γίνει καταγραφή των αρνητικών συνεπειών των προηγούμενων αναπτυξιακών νόμων, ώστε να αποφευχθούν αυτά τα λάθη και να μετατραπεί το νέο αναπτυξιακό πλαίσιο σε πραγματικό επενδυτικό εργαλείο, σε κλάδους με συγκριτικά πλεονεκτήματα, με παραγωγικές δραστηριότητες της χώρας και με προϊόντα προστιθέμενης αξίας.

Και για να μην κατηγορηθούμε, να υπογραμμίσω πως εμείς στο Κίνημα Αλλαγής, στο ΠΑΣΟΚ, επιθυμούμε η χώρα μας να κερδίζει, συνεχώς, έδαφος στην προσέλκυση επενδύσεων και το έχουμε αποδείξει. Σίγουρα, ένας καλός Αναπτυξιακός Νόμος ενισχύει την όποια δυναμική. Δεν είμαστε αντίθετοι στην αναμόρφωση και στον εκσυγχρονισμό του Αναπτυξιακού Νόμου σε κάποια σημεία, όπως, για παράδειγμα, στην εξάλειψη των συχνών και πολύ μεγάλων καθυστερήσεων που σημειώνονταν μέχρι την απόφαση ένταξης των επενδυτικών σχεδίων σε καθεστώτα ενίσχυσης. Όμως, άλλο οι παρεμβάσεις για να διορθωθούν τέτοιου είδους ατέλειες και άλλο η γενικότερη πολιτική της Κυβέρνησης στο θέμα, δηλαδή, οι ανεξήγητες εμμονές της, όπως αυτή έναντι των μικρομεσαίων επιχειρήσεων, καθώς δεν προβλέπεται το κίνητρο επιδότησης, επιχορήγησης στις μεσαίες επιχειρήσεις.

Χαιρόμαστε, βέβαια, που, έστω και την ύστατη στιγμή, συμπεριλαμβάνονται τα κύρια ξενοδοχειακά καταλύματα κάτω από τα τέσσερα αστέρια στον νέο Αναπτυξιακό Νόμο. Αυτό αποδεικνύει, ότι έχουμε τη δυνατότητα και για περαιτέρω αλλαγές σε αυτές τις τρεις Επιτροπές, τις οποίες έχουμε να κάνουμε.

Κυρίες και κύριοι, κύριε Υπουργέ, από την πρώτη ανάγνωση του σχεδίου νόμου, φαίνεται ότι οι διατάξεις του δεν δείχνουν ικανές να καταφέρουν να διευρύνουν, όσο πρέπει, την οικονομική ανάπτυξη της χώρας. Δεν θα επιφέρουν τις οικονομίες κλίμακας, ούτε θα επιτύχουν τον αναγκαίο ψηφιακό και τεχνολογικό μετασχηματισμό των επιχειρήσεων και τη λεγόμενη «πράσινη» μετάβαση. Πραγματικά, αμφίβολη είναι και η ενίσχυση της απασχόλησης.

Περιμένουμε, λοιπόν, στις επόμενες συνεδριάσεις της Επιτροπής μας, να μας δοθούν κάποιες διευκρινίσεις για τη διαμόρφωση πληρέστερης άποψης για τα ζητήματα που έχω καταθέσει. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε.

Το αστικό κράτος έχει συνέχεια στο να εξυπηρετεί τις ανάγκες του κεφαλαίου για κερδοφορία και από διαφορετικά αστικά κόμματα που είναι στην εξουσία, νεοφιλελεύθερα ή σοσιαλδημοκρατικά. Την καλύτερη απόδειξη αποτελεί ο εκάστοτε νέος αναπτυξιακός νόμος. Κάθε φορά και νέα προνόμια στους μεγαλοεπιχειρηματίες και τις ανάγκες τους, τα οποία παρουσιάζονται μέσα από παρόμοιους άξονες, όπως, για παράδειγμα, τα αφορολόγητα κέρδη και φοροαπαλλαγές, επιδοτήσεις με κρατικό χρήμα και τζάμπα μισθωτή εργασία, επιδότηση επιχειρηματικού κινδύνου και ούτω καθεξής. Μάλιστα, παρουσιάζουν τα κόμματα της αστικής διαχείρισης, ότι από τα πολλαπλά οφέλη που θα προκύπτουν, δήθεν, θα εξυπηρετήσουν, γενικά και αόριστα, την οικονομία, την κοινωνία και συνολικά τον λαό.

Πίσω, λοιπόν, από τις βαρύγδουπες ανακοινώσεις των κυβερνήσεων και της σημερινής Κυβέρνησης της Νέας Δημοκρατίας για τα νέα αναπτυξιακά εργαλεία, βρίσκεται η προκλητική στήριξη του κεφαλαίου. Γι’ αυτό υπάρχει πάντα η στήριξη του Συνδέσμου Ελλήνων Βιομηχάνων και στον Αναπτυξιακό Νόμο του 2016, επί ΣΥΡΙΖΑ και τώρα επί Νέας Δημοκρατίας, γιατί αυτούς αφορά και ευνοεί και κανέναν άλλον.

Ωστόσο, καλλιεργείται από τις αστικές κυβερνήσεις η αυταπάτη, ότι η αύξηση της κερδοφορίας του κεφαλαίου θα διασφαλίσει την ευημερία των μισθωτών και των αυτοαπασχολούμενων στο ορατό μέλλον. Δηλαδή, ότι τα συμφέροντα του κεφαλαίου συμβαδίζουν με τα συμφέροντα των «θυμάτων» του, καταργώντας τη νομοτέλεια της καπιταλιστικής οικονομίας, που, συνεχώς, ενδιαφέρεται να αυξάνει τον βαθμό εκμετάλλευσης, να «ξεζουμίζει» την εργατική τάξη και να αυξάνει τα κέρδη του.

Συνεπώς, είναι πολιτική εξαπάτηση, ότι θα υπάρχει ανάπτυξη για όλους, εκμεταλλευτές και εκμεταλλευόμενους. Εξάλλου, είναι πολλά τα παραδείγματα, ότι δεν εξασφαλίζεται κάτι τέτοιο, από το νομοθετικό «έκτρωμα» Χατζηδάκη, μέχρι τον νόμο Αχτσιόγλου - Βρούτση, όπου εμποδίζεται ο εργαζόμενους, μέσα από το συνδικάτο του, να διεκδικήσει αυξήσεις στον κατώτατο μισθό από τον εργοδότη, αφού το ύψος του κατώτατου μισθού καθορίζεται με υπουργική απόφαση, έτσι που να εξυπηρετεί τον εργοδότη και όχι τον εργαζόμενο. Αυτό είναι το αστικό κράτος που υπηρετείτε. Τι κάνει, λοιπόν, το παρόν νομοσχέδιο; Με τον νέο Αναπτυξιακό Νόμο, σύμφωνα με τις δηλώσεις και του Υπουργού και του Αναπληρωτή Υπουργού, του κ. Παπαθανάση- και έτσι είναι, όπως τα λένε- επιταχύνονται και απλοποιούνται οι διαδικασίες για ταχύτερο και πιο ευέλικτο φιλοεπενδυτικό περιβάλλον, με βασικό άξονα την ενίσχυση της ανταγωνιστικότητας, ανταποκρινόμενοι στις νέες ανάγκες των επιχειρήσεων, ενισχύοντας τη θεσμική βάση για τη διευκόλυνση, επιτάχυνση και υλοποίηση των επενδύσεων, με ταυτόχρονη μείωση της γραφειοκρατίας και των διοικητικών βαρών.

Μάλιστα, ποσοτικοποιείτε και λέτε καθαρά, ότι στόχος σας είναι να μειωθεί στις εξήντα ημέρες η διαδικασία εκκαθάρισης των αιτήσεων των επενδυτών, έτσι ώστε, συνολικά, να απαιτούνται γύρω στις εκατό μέρες για την υπαγωγή ενός επενδυτικού σχεδίου στον Αναπτυξιακό Νόμο, διαδικασία που σήμερα μπορεί να φθάνει, ακόμη και τα δυόμισι χρόνια. Να, λοιπόν, πώς εξυπηρετούνται οι ανάγκες των μεγαλοεπιχειρηματιών. Μακάρι, να κάνατε το ίδιο και για τις συντάξεις των μισθωτών και των αυτοαπασχολούμενων. Δεν φτάνει που τους «πετσοκόψατε» με τα μνημόνιά σας, δεν φτάνει η ακρίβεια και η ενεργειακή φτώχεια, η πανδημία που αγοράζουν ακόμη τα rapid και τα μοριακά τεστ, αλλά κάνουν δύο και τρία χρόνια να βγουν οι «πετσοκομμένες» συντάξεις. Πώς θα ζει ο νεοσυνταξιούχος; Δεν σας ενδιαφέρει, ότι θα είναι μέσα στη φτώχεια και την ανασφάλεια, γιατί αποταμιεύσεις δεν υπάρχουν. Τις έχετε «αρπάξει» με τα μνημόνια και την «άγρια φοροληστεία» και βέβαια και με τη σύνταξη δεν πρόκειται να ορθοποδήσει.

Όμως, για τους μεγαλοεπιχειρηματίες είσαστε απλόχεροι, γαλαντόμοι, με προκλητικές φοροαπαλλαγές και άμεσες επιδοτήσεις, όταν την ίδια ώρα, κλιμακώνεται η ακρίβεια και η ενεργειακή φτώχεια, με μισθούς και συντάξεις πείνας για την πλειοψηφία σε μισθωτούς και αυτοαπασχολούμενους της πόλης και της υπαίθρου. Φυσικά, αποκαλύπτεται πώς οι φορολογικοί κανόνες δεν εφαρμόζονται με τον ίδιο τρόπο σε όλους, αφού τα επενδυτικά σχέδια που υπάγονται στα καθεστώτα ενισχύσεων του νόμου, θα «καρπώνονται» μπαράζ επιδοτήσεων και κινήτρων, όπως φορολογική απαλλαγή από την καταβολή φόρου εισοδήματος, επί των πραγματοποιούμενων προ φόρου κερδών. Μάλιστα, η φοροαπαλλαγή ξεκινά από την πιστοποίηση της υλοποίησης του 50% του κόστους του επενδυτικού σχεδίου, ενώ ο επενδυτής μπορεί να αξιοποιεί το σύνολο της φοροαπαλλαγής μέχρι δεκαπέντε χρόνια.

Ωστόσο, την ίδια στιγμή, για να αντιμετωπιστεί ο υψηλός πληθωρισμός και οι συνεχείς ανατιμήσεις που «κατατρώνε» το λαϊκό εισόδημα, αρνείστε να πάρετε μέτρα, όπως κατάργηση του ΦΠΑ στην ενέργεια και τα είδη πλατιάς λαϊκής κατανάλωσης, αλλά και του ειδικού φόρου στα καύσιμα, όπως προτείνει το Κομμουνιστικό Κόμμα Ελλάδας. Για τα λαϊκά στρώματα έχετε φόρους, συγκεντρώνοντας το 95% από έμμεση φορολογία, ενώ μόνο το 5% παίρνετε από τους λεφτάδες, το κεφάλαιο, και μόνο απολαμβάνουν, καθώς τους «μπουκώνετε» με περισσότερους πόρους. Αυτή είναι η ταξική σας πολιτική.

Δεύτερον, επιχορήγηση με δωρεάν παροχή από το δημόσιο χρηματικού ποσού για την κάλυψη τμήματος των δαπανών των ενισχυμένων δαπανών του επενδυτικού σχεδίου, που ξεκινά με την υλοποίηση του 25% επενδυτικού κόστους και μπορεί να φθάνει τα 70% και σε ορισμένες περιπτώσεις το 80% και το 100%.

Τρίτον, επιδότηση χρηματοδοτικής μίσθωσης λίζινγκ για την κάλυψη από το δημόσιο τμήματος των δόσεων χρηματοδοτικής μίσθωσης για την απόκτηση καινούργιου μηχανολογικού και λοιπού εξοπλισμού μέχρι και επτά χρόνια. Όμως, αρνείστε σε αυτούς που έχουν ανάγκη, όπως είναι οι αυτοαπασχολούμενοι, τη διαγραφή χρεών, τη μείωση φορολογίας και επαναφορά του αφορολόγητου, αλλά και προστασία του αγροτικού εισοδήματος με πραγματική μείωση του κόστους παραγωγής και ελάχιστες εγγυημένες τιμές. Αυτά είναι τα ελάχιστα που απαιτούνται για την ανακούφιση από το «τσουνάμι» της ακρίβειας, αφού τα λαϊκά στρώματα σηκώνουν δυσβάστακτα βάρη, τόσο σε συνθήκες κρίσης, όσο και σε εκείνες της καπιταλιστικής ανάπτυξης.

Τέταρτον, επιδότηση του κόστους της δημιουργούμενης απασχόλησης με κάλυψη από το δημόσιο μέρους του μισθολογικού κόστους των νέων θέσεων εργασίας, που δημιουργούνται και συνδέονται με το επενδυτικό σχέδιο. Αυτή η τζάμπα δουλειά για τους ομίλους, ξεκινάει ένα μεγάλο τμήμα της, περίπου 60%, να καταβάλλεται, πριν από την ολοκλήρωση του επενδυτικού σχεδίου.

Πέμπτον, χρηματοδότηση επιχειρηματικού κινδύνου με την επιδότηση επιτοκίου δανείων μειωμένης εξασφάλισης ή των εξόδων ασφάλισης των δανείων υψηλού κινδύνου, που καταβάλλονται στα πιστωτικά ιδρύματα που τα χορηγούν. Φυσικά, υπάρχουν και άλλα προνόμια, όπως ότι η αξιολόγηση μπορεί να πραγματοποιείται από χρηματοπιστωτικά ιδρύματα ή ορκωτό ελεγκτή-λογιστή ή ελεγκτική εταιρεία, κατ’ επιλογή του φορέα του επενδυτή, που, ουσιαστικά, ιδιωτικοποιείται ο έλεγχος. Τελικά, «Γιάννης πίνει, Γιάννης κερνάει», αλλά και για την αξιολόγηση των επενδυτικών σχεδίων συστήνεται με απόφαση του Υπουργού Ανάπτυξης και Επενδύσεων Επιτροπή Αξιολόγησης Επενδυτικών Σχεδίων, της οποίας δεν ξέρουμε τη σύνθεση, αφού θα πραγματοποιηθεί με υπουργική απόφαση. Τόση σκέψη θέλει για την ανακοινώσετε ή το αποφεύγετε, για να μην δούμε από ποιους θα αποτελείται; Αδιαφανείς διαδικασίες, όχι μόνο για εσάς, αλλά και για όσους θα ακολουθήσουν και δεν είναι τα μόνα. Με υπουργικές αποφάσεις καθορίζονται βασικά θέματα.

Επίσης, υπάρχει άνετη ευελιξία, αφού τα επενδυτικά σχέδια που ενισχύονται, επιτρέπεται να υπαχθούν σε άλλο καθεστώς ενισχύσεων ή να δανειοδοτηθούν με επιδοτούμενα δάνεια κρατικών ενισχύσεων και με παρατάσεις δύο ετών. Μάλιστα, οι επιχορηγήσεις, οι επιδοτήσεις χρηματοδοτικής μίσθωσης και οι επιδοτήσεις του μισθολογικού κόστους, που προβλέπονται, θα καλύπτονται από τον προϋπολογισμό δημοσίων επενδύσεων. Αυτό σημαίνει, ότι θα στερήσετε χρήματα για λαϊκές ανάγκες, όπως για σχολικές αίθουσες και όχι κοντέινερ, για αντιπλημμυρική θωράκιση, για να μην καταστρέφεται η λαϊκή περιουσία από θεομηνίες, για αντισεισμική θωράκιση σε δημόσια σχολεία, νοσοκομεία, γηροκομεία, μαζικούς χώρους και λοιπά.

Τα νέα καθεστώτα ενίσχυσης είναι θεματικά και συγκεκριμένα. Ψηφιακός και τεχνολογικός μετασχηματισμός επιχειρήσεων, «πράσινη» μετάβαση, περιβαλλοντική αναβάθμιση, νέο επιχειρείν -δεκατρία είναι τα καθεστώτα στο σύνολο- ενίσχυση τουριστικών επενδύσεων με εναλλακτικές μορφές τουρισμού, μεγάλες επενδύσεις, ευρωπαϊκές αλυσίδες αξίας, επιχειρηματικότητα 360ο, κ.λπ..

Είναι επιλογές, με βάση τα συμφέροντα των επιχειρηματικών ομίλων για εξασφάλιση καπιταλιστικού κέρδους και όχι για τις ανάγκες του λαού. Επιδιώκεται η ενίσχυση στους κλάδους, που έχουν συγκριτικά πλεονεκτήματα, όπως τουρισμός, ενέργεια, ψηφιοποίηση και «πράσινη» ανάπτυξη, που καταλαμβάνουν το πλειοψηφικό πακέτο των δισεκατομμυρίων από το Ταμείο Ανάκαμψης.

Οι υπόλοιποι κλάδοι και υπηρεσίες στο «καλάθι των αχρήστων», γιατί, ακριβώς, δεν έχουν συμφέρον οι καπιταλιστές επενδυτές, ώστε να επενδύσουν σε αυτούς. Μιλάμε για τον ορυκτό πλούτο, για τη ΛΑΡΚΟ, για την αμυντική βιομηχανία, για την κλωστοϋφαντουργία, για αντιπλημμυρικά έργα, για την υγεία και άλλα. Επιβεβαιώνεται, ότι η κρατική στήριξη αφορά, κυρίως, τους μεγάλους επιχειρηματικούς ομίλους, τις λεγόμενες στρατηγικές επενδύσεις, ένα μέρος μεσαίων επιχειρήσεων και ελάχιστες μικρές και πολύ μικρές επιχειρήσεις, προφανώς, πιο δυναμικές και πολύ συγκεκριμένων κλάδων, που δεν συγκεντρώνουν την πλειοψηφία των πολύ μικρών επιχειρήσεων και αυτοαπασχολούμενων.

Αποκλείονται, εξαρχής, οι κλάδοι λιανικού εμπορίου, εστίασης, οδικών μεταφορών, επιστημονικών και τεχνικών επαγγελμάτων, κατασκευών, υπηρεσιών και άλλα, που συγκεντρώνουν την πλειοψηφία των πολύ μικρών επιχειρήσεων της χώρας και αναφέρονται στο Παράρτημα Α΄.

Ωστόσο, υπάρχουν και κατ’ εξαίρεση δραστηριότητες που ενισχύονται. Είναι τα κέντρα αποθεραπείας και αποκατάστασης, η παροχή στέγης υποστηριζόμενης διαβίωσης ατόμων με αναπηρία, οι οίκοι ευγηρίας. Είναι χαρακτηριστικό, ότι αν και χρειάζονται πάνω από 2.000 κρεβάτια αποκατάστασης, στο δημόσιο είχαμε 200 και τα κάνατε 100. Αν και με την πανδημία έχουν αυξηθεί οι ανάγκες, γιατί ορισμένοι μετά τη νόσησή τους από την κορονοϊό έχουν ανάγκη αποκατάστασης μυϊκού, αν και έπρεπε όλα αυτά να είναι δημόσια και δωρεάν, όμως, ακριβώς από αυτά θησαυρίζουν ιδιώτες.

Τώρα ενισχύονται και μέσα από τον Αναπτυξιακό Νόμο, αλλά και μέσα από τη μείωση των πόρων κοινωνικής πολιτικής στον Προϋπολογισμό του 2022. Βέβαια, το ίδιο συμβαίνει και με τις αθλητικές δραστηριότητες που επιδοτείται η υπηρεσία γηπέδων ποδοσφαίρου, μπάσκετ, αντισφαίρισης, κολυμβητήριο κ.λπ., δηλαδή, ιδιώτες επιχειρηματίες των ΠΑΕ. Ο ερασιτεχνικός μαζικός αθλητισμός που πάνε τα παιδιά του λαού είναι στα αζήτητα. Έτσι είναι τις ανάγκες του λαϊκού κόσμου τις «ποδοπατάτε».

Όπως, επίσης, στον κλάδο του τουρισμού, οι επιδοτήσεις σας ήταν σε ξενοδοχεία τριών αστέρων και άνω, σε υποδομές πολυτελούς ή εναλλακτικού τουρισμού. Συμπεριλάβατε και τα ξενοδοχεία τριών αστέρων. Όμως, είναι, γιατί έχουμε και προεκλογική περίοδο και γιατί δεχτήκατε πιέσεις, αλλά και πάλι τα ξενοδοχεία δύο και τριών αστέρων είναι εκτός.

Εξάλλου, μπορεί να αναφέρεστε σε μικρές επιχειρήσεις στο νομοσχέδιο, όμως, από τα στοιχεία που προκύπτουν από τα επενδυτικά σχέδια του προηγούμενου αναπτυξιακού, επί ΣΥΡΙΖΑ, τεκμηριώνεται ότι δεν αφορά στη μεγάλη πλειοψηφία των πολύ μικρών επιχειρήσεων με 0 έως 9 εργαζόμενους και των αυτοαπασχολούμενων. Συγκεκριμένα, στον Αναπτυξιακό Νόμο της Κυβέρνησης ΣΥΡΙΖΑ του 2016, εντάχθηκαν, μόλις, 744 σχέδια πολύ μικρών επιχειρήσεων από ένα σύνολο 800.000. Δηλαδή, δεν αφορούσε ούτε μία στις 100 από τις πολύ μικρές επιχειρήσεις. Αυτό οφείλεται στα κριτήρια που τίθενται, στον τρόπο και στα μεγέθη που επιδοτούνται.

Το παρόν νομοσχέδιο έβαζε ακόμη πιο δύσκολους όρους και προϋποθέσεις για τις πολύ μικρές επιχειρήσεις, καθώς έμπαινε το όριο των 150.000 ευρώ. Τώρα το φέρατε στο ύψος του προηγούμενου νόμου, στα 100.000 ευρώ, ωστόσο και με αυτό η πρόσβαση ήταν κάτω του 0,01%.

Έχουν πολύ ενδιαφέρον τα Παραρτήματα Ι και ΙΙ. Ωστόσο, δημιουργούνται και ορισμένα ερωτήματα, όπως ένα σημείο που τραβάει την προσοχή είναι το 4β΄ «Δαπάνες καινοτομίας για μικρομεσαίες επιχειρήσεις». Το Παράρτημα β, το διαβάζω από το νομοσχέδιο, χωρίς να αλλάξω κάτι: «Δαπάνες μισθοδοσίας προσωπικού υψηλής ειδίκευσης, το οποίο ασχολείται με δραστηριότητες ανάπτυξης και καινοτομίας και αποσπάται για συγκεκριμένο χρονικό διάστημα από οργανισμό έρευνας και διάδοσης γνώσεων ή από μεγάλη επιχείρηση σε νέες θέσεις που έχουν δημιουργηθεί προς τον σκοπό αυτόν στη δικαιούχο επιχείρηση και δεν αντικαθιστά άλλο προσωπικό. Ως απόσπαση θεωρείται η προσωρινή απασχόληση προσωπικού από τη δικαιούχο, ενίσχυσης με δικαίωμα προσωπικού να επιστρέψει στον προηγούμενο εργοδότη του».

Στο ερώτημα που θέλουμε απάντηση είναι, δηλαδή, αναφέρεται σε ερευνητικό προσωπικό ιδρυμάτων, που θα αποσπάται, εάν συμμετέχει σε συμβουλευτικό έργο επιχείρησης δικαιούχο επιχορήγησης;

Αν είναι έτσι έχει ενδιαφέρον, γιατί θα αποδυναμώνεται το ερευνητικό και διδακτικό έργο σε δημόσια ερευνητικά ιδρύματα και πανεπιστήμια. Περιμένουμε απάντηση σε αυτό.

Συνολικά, λοιπόν, και αυτό το νομοσχέδιο, αναδεικνύει τις προσαρμογές, τις ανάγκες και προτεραιότητες των επιχειρηματικών ομίλων, ενώ η εργατική τάξη και τα άλλα φτωχά λαϊκά στρώματα, όχι μόνο δεν έχουν το παραμικρό όφελος, αλλά και δεν πρόκειται να αντιμετωπιστούν, στο ελάχιστο, κάποιες στοιχειώδεις ανάγκες τους.

Είναι ένα νομοσχέδιο «εχθρικό» και έχει ως προϋπόθεση το «τσάκισμα» εργασιακών και λαϊκών δικαιωμάτων. Μισθωτοί και αυτοαπασχολούμενοι της πόλης και της υπαίθρου δεν πρέπει να έχουν καμιά προσμονή για τη «σωτηρία» που, δήθεν, θα φέρει η καπιταλιστική ανάπτυξη. Ωφελημένοι θα είναι μόνο το κεφάλαιο που επιδιώκει να αυξήσει ακόμη περισσότερο την κερδοφορία του.

Η λύση βρίσκεται στον αντίποδα, στη σύγκρουση, στη ρήξη με τον σημερινό δρόμο ανάπτυξης των αστικών κυβερνήσεων, που εντείνει και επιταχύνει τη χρεοκοπία του λαού προς όφελος επιχειρηματικών ομίλων.

Γι’ αυτούς τους λόγους καταψηφίζουμε το παρόν νομοσχέδιο.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πριν προχωρήσουμε στους ομιλητές μας, κυρίες και κύριοι συνάδελφοι, να πω, ότι παίρνοντας τα σημειώματα των Εισηγητών, συγκεντρώσαμε, χωρίς καμία περικοπή, σαράντα έναν φορείς. Δεν θα πω, ότι ο Κανονισμός λέει έξι φορείς. Αυτό δεν το έχουμε τηρήσει ποτέ και δεν θα το τηρήσουμε ούτε σήμερα. Καταλαβαίνετε, όμως, ότι από τους έξι μέχρι τους σαράντα έναν υπάρχει απόκλιση και η συνεδρίαση δεν βγαίνει.

Κατά τη γνώμη μου, ορισμένοι από τους φορείς είναι και επαναλαμβανόμενοι, με την έννοια, ότι καλούμε την Κεντρική Ένωση Επιμελητηρίων, αλλά καλούμε και επιμέρους Επιμελητήρια. Θα έχουν να πουν κάτι περισσότερο; Υπάρχει, για παράδειγμα, Επιμελητήριο που είναι ο ίδιος Πρόεδρος. Καταλαβαίνετε τι λέω, για να μην λέω λεπτομέρειες.

Θα ήθελα, κατά τη διάρκεια της ομιλίας του κ. Βιλιάρδου, να επικοινωνήσουμε με τον καθέναν, τουλάχιστον, με αυτούς που έδωσαν μακροσκελείς λίστες, ώστε να έχουμε μία συνεργασία. Από κοινού, δηλαδή, να συναποφασίσουμε τι μπορούμε να περιορίσουμε, για να μπορέσουμε να διεξαχθεί η αυριανή συζήτηση, γιατί με σαράντα έναν φορείς, καταλαβαίνετε ότι δεν μπορεί να γίνει κουβέντα.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κατσώτης Χρήστος, Μανωλάκου Διαμάντω, Δελής Ιωάννης, Αβδελάς Απόστολος, Αρσένης Κρίτων-Ηλίας και Λογιάδης Γεώργιος.

Σας ευχαριστώ για την κατανόηση. Έχετε το λόγο κ. Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Υπουργέ, θα ξεκινήσουμε, λέγοντας πώς από τότε που ανήλθε στην εξουσία η Κυβέρνηση, έχει καταθέσει αρκετά αναπτυξιακά νομοσχέδια. Το πρώτο εκ των οποίων, επειδή θέλουμε να είμαστε αντικειμενικοί και εποικοδομητικοί, μάς είχε δημιουργήσει θετική εντύπωση. Εντούτοις, επειδή όλα κρίνονται τελικά, εκ του αποτελέσματος, η χώρα μας βίωσε στην αρχή μία σημαντική πτώση του ρυθμού ανάπτυξης, αμέσως μετά τη δεύτερη μεγαλύτερη ύφεση στην Ευρώπη, ενώ σήμερα την ακρίβεια και την απογοήτευση.

Θα μπορούσε, βέβαια, να μας αντικρούσει ο κ. Υπουργός, λέγοντας, πως το 2021, είχαμε ανάκαμψη της τάξης του 7,5% ή 8,5%, σύμφωνα, τουλάχιστον, με τις δικές μας προβλέψεις από τα μέσα του έτους, αργότερα, βέβαια, και αρκετών άλλων. Δυστυχώς, όμως, η αλήθεια είναι, εντελώς, διαφορετική, με την έννοια πως απλά επέστρεψε η χώρα, στην καλύτερη των περιπτώσεων, στο ΑΕΠ του 2019, με τεράστιο κόστος, όπως είναι τα 43,3 δις, που σπαταλήθηκαν με δανεικά, αυξάνοντας το δημόσιο χρέος μας, κατά, περίπου, 26% του ΑΕΠ, με επιπλέον δίδυμα ελλείμματα. Χρησιμοποιήσαμε σκόπιμα τη λέξη «σπαταλήσαμε», επειδή το ποσό αυτό δόθηκε με δανεικά για καταναλωτικούς και όχι για παραγωγικούς σκοπούς, ενώ δεν είναι επίτευγμα, εάν όχι ανοησία, να διαθέσει δανειζόμενη μία επιχείρηση, για παράδειγμα, 43 δις με μεγάλες ζημίες, απλά και μόνο για να διατηρήσει τον ίδιο τζίρο.

Ειλικρινά, αδυνατούμε να καταλάβουμε, γιατί δεν εφαρμόζει τα αυτονόητα η Κυβέρνηση. Ειδικότερα, με δεδομένο, το ότι ο 4ος συντελεστής του ΑΕΠ, οι εξαγωγές μείον τις εισαγωγές, το μειώνει, εάν είναι αρνητικός, το κάθε αναπτυξιακό νομοσχέδιο οφείλει να επικεντρώνεται εκεί, ακριβώς, στον 4ο συντελεστή του ΑΕΠ, στην αύξηση των εξαγωγών και στη μείωση των εισαγωγών, με τη στήριξη των εγχώριων επενδύσεων. Τονίζουμε «των εγχώριων επενδύσεων», για να μένει η προστιθέμενη υλική και πνευματική αξία στο εσωτερικό μας. Μπορεί, βέβαια, να υπάρχει ως κατηγορία στο παρόν, αλλά δεν δίνονται κατευθύνσεις, ενώ για να είμαστε εποικοδομητικοί, προτείναμε ανέκαθεν, για παράδειγμα, να συνδεθεί η κατανάλωση του τουρισμού με την εγχώρια παραγωγή.

Έτσι μόνο μπορεί μία χώρα να παράγει πλούτο αντί ζημίας και χρέη, αυξάνοντας την ανταγωνιστικότητα της οικονομίας της με τη διενέργεια επενδύσεων, όχι εις βάρος των εργαζομένων, οπότε τους μισθούς και στο τέλος την κατανάλωση. Όχι, στην αρχή, όπως ξανά σήμερα με τα 43 δισεκατομμύρια ευρώ. Δεν μπορεί να προηγείται η κατανάλωση. Για να επιτευχθούν, βέβαια, όλα αυτά, χρειάζεται όραμα, σχέδιο και αλλαγή του αποτυχημένου παραγωγικού μας μοντέλου, όπου, όμως, η Κυβέρνηση δεν έχει, δυστυχώς, ούτε όραμα, ούτε σχέδιο. Είναι σε τέτοιον βαθμό εξαρτημένη από τους δανειστές, που δεν της επέτρεψαν, ούτε το αυτονόητο, δηλαδή, τη μείωση του Φ.Π.Α. στα είδη πρώτης ανάγκης και στην ενέργεια, όπως είχαμε προτείνει, ενώ κάτι ανάλογο ανακοίνωσε, πολύ σωστά, αργότερα ο Υπουργός Ανάπτυξης.

Αυτονόητο, επειδή, αφενός μεν, θα είχε καταπολεμηθεί ο πληθωρισμός, αφετέρου, θα στηρίζονταν οι πολίτες, χωρίς κανένα κόστος για το δημόσιο. Πάντα αυτά που προτείνουμε είναι μετρήσιμα και όχι εις βάρος του δημοσίου, αφού θα εισέπραττε τον ίδιο ΦΠΑ στις αυξημένες τιμές.Εκτός αυτού, δε θα δημιουργείτο κανένα πρόβλημα στην εκτέλεση του Προϋπολογισμού, όπως είπε ο Υπουργός Οικονομικών, αφού προβλέπει πληθωρισμό 0,8% για το 2022, ενώ τελικά θα είναι πολύ ψηλότερος. Θυμίζοντας εδώ, πως η Πολωνία μείωσε, ήδη, τον ΦΠΑ, ενώ η Ευρωπαϊκή Ένωση επιτρέπει τη μείωσή του, έως 15% για τον μεγάλο συντελεστή και 5% για τον μικρό στα κράτη μέλη της.

Λάθη, επί λαθών, λοιπόν, όπως το θέμα της «βίαιης» απολιγνιτοποίησης, με αποτέλεσμα την αύξηση του κόστους ενέργειας εις βάρος των νοικοκυριών και της ανταγωνιστικότητας των επιχειρήσεων μας. Το λάθος αυτό καλύπτεται, δυστυχώς, με τις σοβιετικού τύπου επιδοτήσεις, προφανώς, με νέα δανεικά, ενώ τα λάθη συνεχίζονται με το «πάγωμα» των ερευνών στην Κρήτη, όπως και με τις αμφιβολίες για τον EASTMED. Εμείς πιστεύουμε πως και τα δύο θα πρέπει να ξεκινήσουν άμεσα. Δεν θα επεκταθούμε, όμως.

Επιπλέον, με τα παραπάνω λάθη, δρομολογείται η ακόμη μεγαλύτερη ενεργειακή μας εξάρτηση, καθώς, επίσης, η επιβάρυνση του εμπορικού ισοζυγίου μας από τις αυξημένες, αλλά και ακριβότερες εισαγωγές ενέργειας, δηλαδή, του 4ου συντελεστή του ΑΕΠ, αυτού που πρέπει να προσέξουμε για να έχει νόημα η οικονομία μας.

Συνεχίζοντας στο νομοσχέδιο, με τον απίστευτα λαϊκίστικο τίτλο «Ελλάδα - Ισχυρή Ανάπτυξη», αποτελεί μια «κακοστημένη» παραπλάνηση, αφού, ουσιαστικά, προωθεί τις δράσεις του «Ελλάδα 2.0». Ειδικότερα, αν δει κανείς τις επιλέξιμες δαπάνες, πρόκειται για επενδύσεις σε εισαγόμενη τεχνολογία ΑΠΕ για ενεργειακή απόδοση, για ανακύκλωση, για συμβουλευτικές υπηρεσίες, για επαγγελματική κατάρτιση και για προσλήψεις φθηνών εργαζομένων, αποτελώντας ,ουσιαστικά, το πλαίσιο του Ταμείου Ανάκαμψης μαζί με την ψηφιοποίηση, για την οποία υπάρχει μία ολόκληρη κατηγορία, ο ψηφιακός μετασχηματισμός. Απλώς, αλλάζει τους τίτλους, όπως δίκαιη μετάβαση, αντί για απολιγνιτοποίηση, εφαρμοσμένη καινοτομία, αγροδιατροφή, εξωστρέφεια και φυσικά τουρισμός, διαιωνίζοντας το ίδιο αποτυχημένο οικονομικό μας μοντέλο.

Πιο συγκεκριμένα, οι τομείς ενισχύσεων παρουσιάζονται στο Β΄ Μέρος και στα άρθρα 1 έως 13, ως εξής. Πρώτον, ψηφιακός και τεχνολογικός μετασχηματισμός επιχειρήσεων. Δεύτερον, «πράσινη» μετάβαση, περιβαλλοντική αναβάθμιση επιχειρήσεων. Τρίτον, νέο επιχειρείν. Τέταρτον, καθεστώς δίκαιης αναπτυξιακής μετάβασης. Πέμπτον, έρευνα και εφαρμοσμένη καινοτομία. Έκτον, αγροδιατροφή, πρωτογενής παραγωγή και μεταποίηση γεωργικών προϊόντων, αλιεία και υδατοκαλλιέργεια. Έβδομον, μεταποίηση, εφοδιαστική αλυσίδα. Όγδοον, επιχειρηματική εξωστρέφεια. Ένατον, ενίσχυση τουριστικών επενδύσεων. Δέκατον, εναλλακτικές μορφές τουρισμού. Ενδέκατον, μεγάλες επενδύσεις. Δωδέκατον, ευρωπαϊκές αλυσίδες αξίας και δέκατον τρίτο, επιχειρηματικότητα 360ο.

Ειδικά, σε ότι αφορά στις επενδύσεις, δεν περιγράφεται ο στόχος τους, ενώ, στην ουσία, ακολουθείται το πλαίσιο για τις στρατηγικές επενδύσεις του ν.4399/2016 του ΣΥΡΙΖΑ, μέσω του αποκλεισμού αυτών των τομέων που παρατίθενται στο Παράρτημα Α.

Το πλαίσιο ενίσχυσης για κάθε κεφάλαιο, δηλαδή, ο τομέας ενίσχυσης, χωρίζεται στα εξής έξι άρθρα που, σε μεγάλο βαθμό, επαναλαμβάνονται. Πρώτον, σκοπός. Δεύτερον, υπαγόμενα επενδυτικά σχέδια. Τρίτον, επιλέξιμες δαπάνες. Τέταρτον, είδη, ένταση και ποσά ενισχύσεων. Πέμπτον, δικαιούχοι. Έκτον, διαδικασία αξιολόγησης ή ταχείας αδειοδότησης στις μεγάλες επιχειρήσεις. Τέλος, σε ορισμένα υπάρχει μία εξουσιοδότηση προς καθορισμό ειδικού πλαισίου καθεστώτος.

Περαιτέρω, η λογική του νομοσχεδίου ακολουθεί αυτή των νόμων για τις αδειοδοτήσεις, με το καθεστώς γνωστοποίησης του ν.4442/2016 και με την καταχώρηση σε ειδικό Ολοκληρωμένο Πληροφοριακό Σύστημα Άσκησης Δραστηριοτήτων και Ελέγχων, το ΟΠΣ-ΑΔΕ. Στον αρχικό ν.4442/2016 προστίθενται νέοι τομείς, αλλά το πλαίσιο παραμένει το ίδιο, ενώ η απλούστευση συνεχίστηκε από την παρούσα Κυβέρνηση, λόγω μνημονιακών υποχρεώσεων, όπως αναφέρεται στις αξιολογήσεις και παραδέχτηκε ο Υπουργός στις εξής δύο δόσεις. Αρχικά τον Απρίλιο, με το ν.4796/2021 και μετά τον Ιούνιο, με τον ν.4811/2021. Οπότε, είναι, μάλλον, μνημονιακό και το παρόν νομοσχέδιο. Φαίνεται από παντού.

Επιστρέφοντας στον τίτλο «Ελλάδα - Ισχυρή Ανάπτυξη», ακούγεται ως προεκλογικό σύνθημα, ελπίζοντας να μην είναι ευφημισμός, όπως το «Ελευθερία» για το εμβόλιο ή το αναπτυξιακό του 2019, με τον τίτλο «Επενδύω στην Ελλάδα». Τελικά, ποιος επένδυσε; Η Lamda με την αντιπαροχή στο Ελληνικό; Τα Data Centers; Πόσες επιχειρήσεις εγκατέλειψαν την Ελλάδα; Αναζήτησε η Κυβέρνηση τους λόγους; Βρήκε τις λύσεις; Τις συμπεριέλαβε στο παρόν νομοσχέδιο;

Από την άλλη πλευρά, τι, ακριβώς, σημαίνει ισχυρή ανάπτυξη για την Κυβέρνηση; Αύξηση του ΑΕΠ, κατά 3%, 4%, 5%, πόσο; Στο «Ελλάδα 2.0», για παράδειγμα, αναφέρεται 1,15%, επιπλέον, όπως θα καταθέσουμε στα Πρακτικά, ενώ η μελέτη Πισσαρίδη έχει, επίσης, συγκεκριμένο στόχο ως προς το ΑΕΠ, αν και όχι ως προς τους βιομηχανικούς τομείς, που θα δημιουργήσουν εξαγωγές, όπως έχουμε αναφέρει στο παρελθόν. Εδώ δεν υπάρχει συγκεκριμένος στόχος; Μόνο θεωρίες; Τι νόημα έχει να ασχολούμαστε με νομοσχέδια, χωρίς στόχους; Πώς θα κριθεί η επιτυχία τους; Εάν επρόκειτο για μία επιχείρηση, δε θα απολύονταν αμέσως αυτοί που εκπόνησαν ένα business plan, χωρίς στόχο, κυριολεκτικά αμέσως;

Συνεχίζοντας στη χρηματοδότηση του σχεδίου νόμου, αναφέρονται τα εξής είδη ενισχύσεων. Φορολογική απαλλαγή, παροχή ποσού από το δημόσιο, επιδότηση χρηματοδοτικής μίσθωσης, επιδότηση του μισθολογικού κόστους, επιδότηση επιτοκίου δανείων ή του κόστους ασφάλισης. Αυτό που δεν αναφέρεται είναι, όμως, από πού θα βρεθούν τα χρήματα, τουλάχιστον, για τις παραπάνω παροχές, ενώ οι απαλλαγές και οι άλλες επιδοτήσεις αποτελούν έμμεσο κόστος.

Το Γενικό Λογιστήριο του Κράτους δεν αναφέρει κάτι για το κόστος του νομοσχεδίου, για τις χρηματοδοτήσεις, δηλαδή, τονίζοντας μόνο πώς θα αντιμετωπιστούν από τις πιστώσεις του Προϋπολογισμού, καθώς, επίσης, ότι εξαρτώνται από τον αριθμό των αιτήσεων. Είναι δυνατόν, αλήθεια, να ξεκινάει ένα πρόγραμμα ισχυρής ανάπτυξης, κατά τον τίτλο του νομοσχεδίου, χωρίς να γνωρίζουμε πόσα χρήματα διαθέτουμε για να δαπανήσουμε; Μπορεί ποτέ να αναλάβει μία θέση ευθύνης κάποιος σε εταιρίες του ιδιωτικού τομέα με αυτή τη λογική; Θα μπορούσε, βέβαια, να μας αντικρούσει ο Υφυπουργός, λέγοντας πως τα χρήματα θα προέλθουν από το Ταμείο Ανάπτυξης της Ευρωπαϊκής Ένωσης, αιτιολογώντας τη βιασύνη μας να ζητήσουμε πρώτοι χρήματα και να ψηφιστεί ο σημερινός νόμος. Πόσα, όμως, θα εισπράξουμε το 2022;

Όπως αναφέραμε στη συζήτηση του Προϋπολογισμού στη συγκεντρωτική κατάσταση του πίνακα 3.2, στη σελίδα 57, η είσπραξη από το Ταμείο Ανάπτυξης το 2021, ήταν, μόλις, 600 εκατομμύρια ευρώ, όταν η πρόβλεψη για το 2021 στο Μεσοπρόθεσμο ήταν 1.600 εκατομμύρια ευρώ.

Σε ότι αφορά στο 2022, προβλέπονται 3,2 δις, όσα στο Μεσοπρόθεσμο, γεγονός που σημαίνει, πως συνολικά για το 2021 και το 2022, έχουμε, ήδη, προτού καν ξεκινήσει η υπό προγραμματοποίηση, ύψους 1 δισεκατομμυρίου ευρώ. Σημειώνεται δε, ότι σε ότι αφορά στο Ταμείο Ανάκαμψης, υπάρχει η παράμετρος της αβεβαιότητας της «μόχλευσης».Τα 26,5 δισεκατομμύρια από τα 57 δισεκατομμύρια του «Ελλάδα 2.0», που δεν γνωρίζουμε πώς θα καλυφθούν, όταν οι τράπεζες δεν δανειοδοτούν, ενώ υπάρχει δυσμενές οικονομικό κλίμα, το οποίο θα γίνει ακόμη δυσμενέστερο.

Από την άλλη πλευρά, το Πρόγραμμα Δημοσίων Επενδύσεων ανέρχεται το 2022 στα 7,8 δισεκατομμύρια ευρώ, κάτω από τα 8,35 δισεκατομμύρια του 2021, όπως θα καταθέσουμε στα Πρακτικά. Θα είναι, δηλαδή, λιγότερο. Επιπλέον, τα συγχρηματοδοτούμενα έργα μειώνονται, σε σχέση με το 2021 και με το 2020. Αναφορικά με τα ΕΣΠΑ, για την περίοδο 2021-2027, θα ανέρχονται σε 21 δισεκατομμύρια, όσο, περίπου, την περίοδο 2014-2020 και 2007-2014, όπου ήταν 20 δις ευρώ. Καταθέτω στα Πρακτικά την προτεινόμενη κατανομή του Υπουργείου Ανάπτυξης.

Σημειώνεται, όμως, ότι, τόσο το Πρόγραμμα Δημοσίων Επενδύσεων, όσο και τα ΕΣΠΑ, καθώς, επίσης, και το Ταμείο Ανάκαμψης στο παρόν νομοσχέδιο, δεν αφορούν μόνο επενδύσεις, αλλά, επιπλέον, επιδόματα, όπως για επανεκπαίδευση και κοινωνικές δράσεις. Σήμερα γράφτηκε, επίσης, μπόνους για τους δημοσίους υπαλλήλους. Οπότε, δεν προσφέρουν στην πραγματική ανάπτυξη, αλλά στην κατανάλωση. Ακόμη χειρότερα στην ανάπτυξη μέσω της κατανάλωσης, όπως το 2021. Δεν θα βάλουμε αλήθεια ποτέ μυαλό; Πόσα χρήματα, λοιπόν, θα διατεθούν και από πού ακριβώς θα βρεθούν; Ποιος θα ελέγχει τις χρηματοδοτήσεις; Δεν υπάρχει τίποτα πουθενά.

Κλείνοντας, με τα περιεχόμενα του νομοσχεδίου έχουμε τα εξής. Στο Α΄ Μέρος, παρουσιάζονται τα είδη των επενδύσεων, τα ύψη των ενισχύσεων, εντός και εκτός περιφερειακού χαρακτήρα, τα ελάχιστα και ανώτατα ύψη των επενδύσεων, ο τρόπος αξιολόγησης και ελέγχου, οι υποχρεώσεις και οι κυρώσεις των φορέων των επενδύσεων.

Στο Β΄ Μέρος, παρουσιάζονται τομείς, όπως έχουμε, ήδη, αναφέρει στην αρχή, ενώ στο Γ΄ Μέρος, το τελευταίο, ρυθμίζεται το πλαίσιο αξιολόγησης των επενδυτικών σχεδίων με τους εμπλεκόμενους φορείς, όπως εξωτερικούς αξιολογητές, επιτροπές αξιολογήσεων, ενστάσεων και γνωμοδοτήσεων, καθώς, επίσης, όργανα ελέγχου. Εν προκειμένω, δημιουργείται η εντύπωση πως δρομολογείται μία νέα γραφειοκρατία τύπου Επιτελικού Κράτους για την «απομύζηση» του Ταμείου Ανάπτυξης, σαν να μην έχουμε μάθει τίποτα, απολύτως, από τη χρεοκοπία της Ελλάδας και τα «μαρτύρια» για τους Έλληνες πολίτες που έχουν υπερβεί πια τη δωδεκαετία και συνεχίζονται.

Αναφέρεται, επιπλέον, πως τα σχέδια υπάγονται στο Πληροφοριακό Σύστημα Αναπτυξιακού Νόμου στο ΠΣ-ΑΝ, το οποίο δεν υπήρχε έως πρόσφατα. Το έχουμε αλήθεια προμηθευτεί; Υπάρχει; Όπως γνωρίζουμε, διαλειτουργεί με το Πληροφοριακό Σύστημα Κρατικών Ενισχύσεων του ν.4314/2014, στο οποίο υπάγονται τα σχετικά με τη δίκαιη αναπτυξιακή μετάβαση και οι ενισχύσεις των προηγούμενων αναπτυξιακών νόμων. Είναι σωστό;

Τέλος, αν και το νομοσχέδιο με μία πρώτη ματιά, αφού δεν μας επετράπη ο χρόνος επεξεργασίας του, μοιάζει με προεκλογικό «πυροτέχνημα», θα αναφερθούμε, αναλυτικότερα, στη συζήτηση, επί των άρθρων επιφυλασσόμενοι, ως προς την ψήφισή του όπως πάντα για την Ολομέλεια, ώστε να ακούσουμε τι θα πει και ο εκάστοτε Υπουργός.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, μετά από συνεννόηση με τους Εισηγητές μας και με αρκετή δόση λογικής, καταλήξαμε να καλέσουμε τον Σύνδεσμο Επιχειρήσεων και Βιομηχανιών, την Κεντρική Ένωση Επιμελητηρίων, το Τεχνικό Επιμελητήριο, το Οικονομικό Επιμελητήριο, τον Σύνδεσμο Ελληνικών Τουριστικών Επιχειρήσεων, τη Συνομοσπονδία Επιχειρηματιών Τουριστικών Καταλυμάτων Ελλάδος, το Εμπορικό και Βιομηχανικό Επιμελητήριο Αθηνών, την Ελληνική Παραγωγή-Συμβούλιο Βιομηχανιών για την Ανάπτυξη, τον Σύνδεσμο Εξαγωγέων, τον Σύνδεσμο Εταιρειών Συμβούλων Μάνατζμεντ Ελλάδος, τον Σύνδεσμο Βιομηχανιών Ελλάδος, την Εθνική Ένωση Αγροτικών Συνεταιρισμών, το Ινστιτούτο Έρευνας Λιανεμπορίου Καταναλωτικών Αγαθών, την ΓΣΕΒΕΕ, την Ελληνική Συνομοσπονδία Εμπορίου και Επιχειρηματικότητας, την Ένωση Περιφερειών Ελλάδας, τον ΣΕΤΕ, την Πανελλήνια Ομοσπονδία Ξενοδόχων, τον Σύνδεσμο των εν Ελλάδι Τουριστικών και Ταξιδιωτικών Γραφείων Hatta, το Εθνικό Συμβούλιο Έρευνας Τεχνολογίας και Καινοτομίας, τον Ελληνικό Σύνδεσμο Ηλεκτροπαραγωγών από ΑΠΕ, την Ομοσπονδία Ελληνικών Συνδέσμων Νέων Επιχειρηματιών, το Δίκτυο ΚοινΣΕπ, την Greenpeace, το WWF και τον Σύνδεσμο Βιομηχανιών και Επιχειρήσεων Ανακύκλωσης και Ενεργειακής Αξιοποίησης Αποβλήτων.

Οι παραπάνω φορείς πρέπει να είναι, κάτι λιγότερο από τριάτα. Ελπίζω να ανταποκριθούν και να γίνει μία γόνιμη και παραγωγική συζήτηση.

Μετά από την ανακοίνωση των φορέων καλούμε στο βήμα τον Ειδικό Αγορητή του ΜέΡΑ25, τον συνάδελφο Κρίτωνα Αρσένη.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής ΜέΡΑ25):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κατ’ αρχάς, θα αναφερθώ στη συζήτηση που είχαμε προηγουμένως με το Προεδρείο για τη διαδικασία. Εμείς ως ΜέΡΑ25, δεν θα σταματήσουμε να καταγγέλλουμε τις διαδικασίες που συμβαίνουν σε αυτό το Κοινοβούλιο, που παραβιάζεται ο Κανονισμός. Απευθύνομαι προς τους Βουλευτές της Κυβέρνησης. Έχετε την πλειοψηφία, αν θέλετε να αλλάξετε τον Κανονισμό, κάντε τον επίσημα «κουρελόχαρτο». Κάντε τον επίσημα έναν Κανονισμό που δεν ανταποκρίνεται στο Κοινοβούλιο. Γιατί δεν τον αλλάζετε; Γιατί τον παραβιάζετε, με κάθε τρόπο, σε κάθε νομοσχέδιο; Λέει ή όχι ο Κανονισμός, ότι όταν ένα νομοσχέδιο κατατίθεται στη Βουλή, μπαίνει προς επεξεργασία στις Επιτροπές, στην ουσία, έναν μήνα μετά;

Ήταν ή όχι πρακτική σε αυτό το Κοινοβούλιο για πάρα πολλά χρόνια μέχρι τα μνημόνια; Θα καταστρατηγείται ο Κανονισμός για πάντα; Αυτό θα κάνετε; Αλλάξτε τον. Πάρτε την ευθύνη και αλλάξτε τον. Μην τον καταστρατηγείτε, πλέον. Είμαστε ένα Κοινοβούλιο, το οποίο τα νομοσχέδια έρχονται στις Επιτροπές λίγε ώρες, αφού κατατεθούν στη Βουλή. Τα Κόμματα και οι Βουλευτές δεν μπορούν, στην πράξη, να καταθέσουν τροπολογίες, γιατί αν δεν εγκριθούν από τον Υπουργό του σχετικού νομοσχεδίου, δεν μπαίνουν σε ψηφοφορία. Λες και φοβάται η Κυβέρνηση, ότι οι Βουλευτές της θα ψηφίσουν μία σωστή τροπολογία άλλων Κομμάτων. Δεν υπάρχει κάτι αντίστοιχο, για να μην αναφέρω το γεγονός, ότι δεν ψηφίζουν οι Βουλευτές, αλλά έρχεται ο εκπρόσωπος του Κόμματος να ψηφίσει, εκ μέρους όλων των Βουλευτών. Υποχρεωτικά έρχεται. Δεν έχουν δικαίωμα να ψηφίσουν οι Βουλευτές. Δεν είναι, ότι δεν θέλουν να έρθουν. Δεν έχουν δικαίωμα να ψηφίσουν, παρά μόνο σε ονομαστικές. Έξι κόμματα; Έξι άνθρωποι ψηφίζουν τα νομοσχέδια. Είναι Κοινοβούλιο αυτό; Είναι διαδικασίες αυτές;

Πάμε, όμως, στο σημερινό σχέδιο νόμου. Μας φέρνει, λοιπόν, η Κυβέρνηση ένα αναπτυξιακό νομοσχέδιο. Ποιο είναι το μεγάλο αναπτυξιακό ζήτημα της χώρας αυτή τη στιγμή; Δεν ξέρω, πρέπει να κάνουμε γκάλοπ σε αυτή την Αίθουσα. Για μένα και για εμάς είναι, ότι αυτή τη στιγμή κλείνουν οι μικρομεσαίες επιχειρήσεις: φούρνος στο Αιγάλεω, στο Χαϊδάρι, σε άλλες περιοχές της Δυτικής Αθήνας, μικρές επιχειρήσεις. Θα αναφερθώ, όμως, συγκεκριμένα στον φούρνο, ο οποίος στο ρεύμα, γιατί έχει φούρνο που λειτουργεί με ρεύμα. Είχε αρκετά υψηλούς λογαριασμούς, περίπου, 1.000 ευρώ ο λογαριασμός. Τώρα, με την ακρίβεια, οι λογαριασμοί είναι 4.000€. Από τον Μάη μέχρι τον Δεκέμβρη, οι λογαριασμοί έφθασαν στο συνολικό ποσό των 27.000€. Ο άνθρωπος πλήρωσε πάνω από 10.000€, έκανε διακανονισμό για τα υπόλοιπα, αλλά είναι αδύνατο να πληρώσει τους επόμενους λογαριασμούς. Μέχρι τον Μάη του 2021, που δεν ήταν εν μέσω μνημονίων, ούτε εν μέσω Covid, ούτε τίποτα, δεν ήταν ποτέ μη κερδοφόρος, δεν ήταν ποτέ ζημιογόνος η επιχείρηση και είναι τώρα με την ακρίβεια. Ό,τι δεν καταφέρατε να κάνετε με τα μνημόνια, γίνεται τώρα με την ακρίβεια και την κρίση του Covid. Κλείνουν, για πρώτη φορά, πραγματικά και μαζικά, oι μικρομεσαίες επιχειρήσεις, αλλάζει το σκηνικό σε πρωτοφανή επίπεδα.

Για εμάς αυτό θα έπρεπε να είναι ο στόχος του Αναπτυξιακού Νόμου, δηλαδή, πώς θα προστατεύσουμε τις μικρές επιχειρήσεις, οι οποίες, όπως γνωρίζει πάρα πολύ καλά ο Υπουργός, στη χώρα μας αντιπροσωπεύουν, άνω του 90% των δημοσίων εσόδων, της απασχόλησης και των εσόδων των ασφαλιστικών ταμείων. Όλα αυτά που λέμε για τις μεγάλες επιχειρήσεις, αντιστοιχούν σε πολύ λιγότερο από το 10%, κοντά στο 5%, των τριών αυτών μεγάλων μεγεθών. Κι’ όμως υπάρχει μία μανία να κλείσουν αυτές οι επιχειρήσεις. Υπάρχει μία μανία να αντικατασταθούν, να απορροφηθούν από μεγάλες.

Ας πάτε μία βόλτα στην Αθήνα. Δεν θα πω για τις δυτικές συνοικίες, αλλά για το κέντρο. Για πηγαίνετε μία βόλτα στη Λεωφόρο Βουλιαγμένης και πείτε μου, από τον Άγιο Δημήτριο, μέχρι, σχεδόν, τη Συγγρού, τι ποσοστό επιχειρήσεων είναι ανοιχτές; Πείτε μου, αν είναι πάνω από τις μισές επιχειρήσεις κλειστές ή όχι; Πάτε στην Κοραή, στην «καρδιά» της πόλης των Αθηνών, δίπλα στον Σταθμό «Πανεπιστήμιο» του Μετρό. Εκεί υπήρχαν τρία μαγαζιά, που προσέφεραν καφέ, σάντουιτς, κ.λπ.. Από τότε που με θυμάμαι παιδί, ήταν τρία μαγαζιά, τα οποία είχαν κάνει ένα όνομα δικό τους. Σήμερα, αν δείτε τι γίνεται στην Πλατεία Κοραή, αυτά τα μαγαζιά έχουν αντικατασταθεί από τρεις αλυσίδες, μία ξένη και δύο ελληνικές. Προς το παρόν ελληνικές, γιατί κι αυτές, κάποια στιγμή, θα εξαγοραστούν.

Αυτή είναι η κατάσταση σήμερα και εσείς αυτή την κατάσταση θέλετε να την επιταχύνετε. Θεωρείτε ότι είναι μεγάλη ευκαιρία αυτή η «καταστροφή», είναι ευκαιρία για τη συγκέντρωση δραστηριοτήτων.

Ας δούμε, λοιπόν, τι είναι ανάπτυξη. Αναπτυξιακός νόμος είναι αυτός που οδηγεί, στο όταν έχεις μία βάση υγιή, σε αυτή να «χτίσεις» και να προχωρήσεις για τα επόμενα. Αυτό που έχεις, να το προστατεύσεις και να το αναπτύξεις περαιτέρω. Το αναπτυξιακό νομοσχέδιο που μας φέρατε, «ισοπεδώνει» τις μικρές επιχειρήσεις, «ισοπεδώνει» τις επιχειρήσεις, που, αυτή τη στιγμή, κλείνουν, λόγω της ακρίβειας και του Covid. Δεν παρέχει καμία προστασία απέναντι σε αυτές, αλλά έρχεται «να στρώσει το χαλί» στο Ταμείο Ανάκαμψης και να νομοθετήσει πώς οι μεγάλες επιχειρήσεις θα πάρουν όλες τις μικρές στα «χέρια» τους, πώς κανένας πολίτης δεν μπορεί και δεν δικαιούται, με βάση την Κυβέρνηση, να είναι επιχειρηματίας. Θα πρέπει να είναι εργαζόμενος σε μία επιχείρηση, χωρίς δικαιώματα.

Ας δούμε και τι προτείνετε. Είναι σοκαριστικό, όταν βλέπει τις διατάξεις σας κανείς. Είχαμε την «εγκληματική» σύμβαση της FRAPORT, επί ΣΥΡΙΖΑ, που, προφανώς, η τρόικα την έφερε, αλλά ούτε και τώρα την απορρίπτει ο ΣΥΡΙΖΑ. Τι προβλέπει αυτή η Σύμβαση: Προβλέπει την αποζημίωση της FRAPORT για τα διαφυγόντα της κέρδη.

Τι σημαίνει «διαφυγόντα κέρδη;» Σημαίνει ότι η FRAPORT έρχεται και δηλώνει, ότι τόσα χρήματα θα κερδίσω το 2019, τόσα θα κερδίσω το 2020 και τόσα θα κερδίσω το 2021. Όμως, αν δεν κερδίσει τόσα, μπορεί το δημόσιο να την αποζημιώσει.

Ήρθε η Κυβέρνηση, οι νομικοί σύμβουλοι του Κράτους έλεγαν, ότι μπορεί να ερμηνευτεί αλλιώς η Σύμβαση. Παρ’ όλα αυτά, η Κυβέρνηση σταμάτησε τη διαδικασία της διαμεσολάβησης, του διακανονισμού, της διαιτησίας και τι έγινε; Της έδωσε τα χρήματα, 178 εκατομμύρια για το 2020. Οι απώλειες του Προϋπολογισμού είναι «γιγάντιες», πολύ πάνω από τους φόρους, ενώ ετοιμάζεται να δώσει τα ίδια χρήματα και για το 2021.

Τι άλλο μας φέρνετε; Παραδείγματος χάρη, βλέπουμε τη χρηματοδότηση επιχειρηματικού κινδύνου. Προφανώς, σας ζήτησαν και οι ντόπιοι «ολιγάρχες» αντίστοιχα δικαιώματα. Επίσης, δίνετε φορολογικές απαλλαγές, επιδότηση χρηματοδοτικής μίσθωσης, λίζινγκ και διάφορα άλλα. Δηλαδή, δίνετε χρήματα, τα οποία δεν πάνε στην παραγωγή πλούτου επιχειρήσεων. Δίνετε χρήματα που θα δώσουν οι επιχειρήσεις στις μεγάλες ασφαλιστικές, σε άλλες πολυεθνικές. Όλη η κατεύθυνσή σας είναι πώς θα ωφεληθούν οι πολύ μεγάλοι. Έχετε καταλάβει το ποσοστό του «σαρωτικού» κλεισίματος των επιχειρήσεων σήμερα, κύριε Υπουργέ; Πού αντανακλάται η κρίση που βιώνουμε στον Αναπτυξιακό Νόμο; Πού απαντάει αυτός ο Αναπτυξιακός Νόμος στο πρόβλημα του 90% των επιχειρήσεων μας με την ακρίβεια; Δεν είναι ανάπτυξη το 90% της επιχειρηματικότητας στην Ελλάδα; Αν κλείσει το 90% και φτιάξετε δέκα μεγάλες επιχειρήσεις, είναι το ίδιο; Το ίδιο θα βρουν απασχόληση οι πολίτες; Το ίδιο θα στηριχθούν τα δημόσια έσοδα; Το ίδιο θα στηριχθούν τα ασφαλιστικά ταμεία; Όχι, βέβαια, αλλά δεν σας ενδιαφέρει. Δεν σας ενδιαφέρει η κοινωνική «λαίλαπα», δεν σας ενδιαφέρει η «κατάρρευση» της οικονομίας, αρκεί αυτοί οι δέκα μεγάλοι επιχειρηματίες να συγκεντρώσουν τη δραστηριότητα όλων στα «χέρια» τους.

Τότε θα πέτυχει η «συνταγή» για εσάς. Λύθηκε το μεγάλο πρόβλημα της μικρής επιχειρηματικότητας στην Ελλάδα, γιατί είναι πρόβλημα για εσάς. Πείτε το ξεκάθαρα. Είναι πρόβλημα για εσάς. Είναι το παράδοξο στην Ελλάδα, να καταφέρνει το ελληνικό δαιμόνιο, ο κάθε άνθρωπος να ανοίγει μία δική του επιχείρηση. Είναι πρόβλημα για εσάς και θέλετε να το λύσετε και το λύνετε και με αυτόν τον Αναπτυξιακό Νόμο, που «στρώνει το χαλί» στο Ταμείο Ανάκαμψης, που δίνει, περίπου, 60 δις στις μεγάλες επιχειρήσεις, 1,5 δις στις μικρομεσαίες. Δηλαδή, 60 προς 1,5. Σε ποιες μικρομεσαίες; Σε αυτές που έχουν πρόσβαση στον τραπεζικό δανεισμό. Τι ποσοστό των μικρομεσαίων έχει πρόσβαση στον τραπεζικό δανεισμό; Γύρω στο 5%. Είναι μικρές; Όχι. Είναι, κυρίως, επιχειρήσεις μεγάλων ομίλων, που τις χωρίζουν σε μεσαίες, αντί να είναι στους μεγάλους ομίλους, για να έχουν πρόσβαση στις επιδοτήσεις. Για τους υπόλοιπους τίποτα.

Και αφού στερείτε το δικαίωμα στην επιχειρηματικότητα, στερείτε το δικαίωμα στην υγεία. Αν είναι δυνατόν, ανοίξατε τα σχολεία, εν μέσω του «κύματος» της παραλλαγής «Όμικρον», ενώ, ταυτόχρονα, κλείνετε το Νοσοκομείο «Παίδων Πεντέλης». Ένα από τα τέσσερα παιδιατρικά νοσοκομεία της χώρας. Το Νοσοκομείο «Παίδων Πεντέλης» δεν κάνει, πλέον, εφημερίες. Το Νοσοκομείο «Παίδων Πεντέλης» κλείνει τμήματα, για να γίνει εμβολιαστικό κέντρο για τα παιδιά. Όταν τα παιδιά, όμως, πάθουν ένα ατύχημα, που θα πάνε; Πού θα πάνε; Πείτε μας.

Ανησυχώ πάρα πολύ, γιατί έχω παιδιά. Κλείσατε το Νοσοκομείο και επί του lockdown. Tότε, όμως, δεν κινείτο ο κόσμος. Δεν είχαμε αυτοκινητιστικά, δεν είχαμε ιώσεις. Κλείνετε το Νοσοκομείο «Παίδων Πεντέλης» με αυτοκινητιστικά και ιώσεις, ενώ έχετε ανοίξει τα σχολεία, ενώ έχετε κάνει συγχωνεύσεις σε 7.000 τμήματα τον Οκτώβριο και τον Νοέμβριο και τολμάτε να μιλάτε. Όχι μόνο δεν αραιώσατε τα παιδιά στις τάξεις, αλλά τα έχετε φτάσει στα 28 παιδιά, ανά τάξη. Ντροπή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μην χτυπάτε το χέρι σας, καταρχήν. Δικαιούστε να πείτε ό,τι θέλετε, χωρίς να χτυπάτε το χέρι σας. Το χτύπημα του χεριού στην Επιτροπή αυτή έχει ξεχαστεί. Ούτε κουνάμε χέρι, ούτε κουνάμε δάχτυλο, ούτε χτυπάμε έδρανα. Αυτά ανήκουν σε άλλες εποχές και σε άλλες νοοτροπίες. Όταν είμαι εγώ, παρακαλώ πολύ, να το σεβόμαστε. Να σέβεστε, τουλάχιστον, εμένα, όπως σας σέβομαι όλους. Παρακαλώ, συνεχίστε.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Σέβομαι πάρα πολύ, αλλά δεν μπορώ να σεβαστώ, ότι θα ακούμε σε αυτή την Αίθουσα, ότι θα κλείσει ένα από τα τέσσερα Νοσοκομεία «Παίδων» της χώρας.

Θέλω, όμως, να απευθυνθώ και στον Υπουργό. Βλέπω ότι ο ίδιος ο Υπουργός, πλέον, έχει εξαφανιστεί από το «κάδρο». Όλα τα νομοσχέδια δεν έρχονται, πλέον, με τον κ. Γεωργιάδη. Αναρωτιέμαι, αφού εσείς είστε, πλέον, ο Υπουργός Ανάπτυξης, στην πράξη, εσείς έρχεστε στη Βουλή στα νομοσχέδια, επειδή, όμως, έχουμε κάνει μία ολόκληρη συζήτηση με τον κ. Γεωργιάδη, θέλω να ρωτήσω εσάς, που φέρνετε τον Αναπτυξιακό Νόμο, εν μέσω κλιματικής «κατάρρευσης», σύμβουλο για κλιματική «κατάρρευση» και περιβάλλον, έχετε; Έχετε σύμβουλο, όταν φέρνετε τέτοια κείμενα που αφορούν στο περιβάλλον;

Είναι θέμα ουσίας, το αν ο Υπουργός που φέρνει τον Αναπτυξιακό Νόμο, εν μέσω κλιματικής «κατάρρευσης» και εν μέσω όλης αυτής της κατάστασης που ζούμε, έχει σύμβουλο κλιματικής αλλαγής και κλιματικής «κατάρρευσης» και περιβάλλοντος. Είναι θέμα ουσίας, για να καταλαβαίνουμε τι γίνεται εδώ. Θα ήθελα να μας απαντήσετε επί αυτού του ζητήματος, όπως έχω ζητήσει και από τον κ. Γεωργιάδη, που ποτέ δεν απάντησε, γιατί, προφανώς, δεν έχει.

Το ΜέΡΑ25 καταψηφίζει αυτόν τον Αναπτυξιακό Νόμο. Δεν πρόκειται για ένα αναπτυξιακό νομοσχέδιο. Είναι ένα νομοσχέδιο, το οποίο «ισοπεδώνει» την ανάπτυξη που υπάρχει, για να «χτίσει τους πύργους των ολιγαρχών», όπου θα συγκεντρωθούν όλες οι οικονομικές δραστηριότητες. Αφού δεν ντραπήκατε, τον Νοέμβριο του 2020 να φέρετε τον πτωχευτικό νόμο, για να πτωχεύσετε τα ελληνικά νοικοκυριά, τους κατοίκους αυτού του τόπου, δεν έχετε κανένα πρόβλημα, αυτή τη στιγμή, να τους στερήσετε την υγεία και να τους στερήσετε και την επιχειρηματικότητα σε κάθε επίπεδο.

Αντί να μας φέρετε τις απαντήσεις για την ακρίβεια και την φτωχοποίηση, οι λύσεις που μάς φέρνετε είναι, για να «λυθούν τα χέρια» των λίγων, για να πάρουν στα χέρια τους την ιδιοκτησία των πολλών. Αυτή είναι η μεγάλη εικόνα και το λέω με πάρα πολύ μεγάλη μου λύπη. Δεν μου αρέσει και δεν μας αρέσει καθόλου να έχουμε τον ρόλο της «Κασσάνδρας», αλλά πρέπει να το καταγγείλουμε, για να το αποφύγουμε.

Ο στόχος σας είναι οι πολίτες αυτής της χώρας να μην μπορούν να έχουν τη δική τους επιχείρηση, να πρέπει να είναι εργαζόμενοι σε μία, πλήρως, απορυθμισμένη αγορά εργασίας, χωρίς δικαιώματα. Αν έχουν ένα σπίτι, που ξεφεύγει από την εργατική τάξη, να το χάσουν. Και αφού δεν θα έχουν χρήματα, τους «χτίζετε» και κάτι άλλο. Μία κοινωνία, που μόνο εκείνοι που έχουν χρήματα, έχουν πρόσβαση στην παιδεία, με τους 40.000 μαθητές που αφήσατε εκτός πανεπιστημίων, ενώ τους είχατε για δύο χρόνια αφήσει εκτός εκπαιδευτικού συστήματος. Μάλιστα, τους εξετάσατε και σκληρά, χωρίς να μειώσετε την ύλη και «κόψατε» και 40.000 από αυτούς, κι αν έχουν χρήματα, ας πάνε στην ιδιωτική εκπαίδευση.

Και βέβαια, σε ότι αφορά στην υγεία, «κόβοντας» τα Νοσοκομεία «Παίδων». Για ποιον λόγο θέλετε να κλείσετε το «Παίδων Πεντέλης;» Είναι η αρχή, βέβαια, αυτή. Μα γιατί; Και τα νεφρά του θα πουλήσει ένας άνθρωπος, για να σώσει το παιδί του. Τα πάντα θα κάνει. Ξέρετε ότι δίνετε στα ιδιωτικά χέρια το πιο ευαίσθητο κομμάτι της υγείας, την παιδιατρική. Ξέρετε πόσο κοστίζει σε ένα ιδιωτικό νοσοκομείο μία εξέταση αίματος και μία ακτινογραφία; Γύρω στα 600 ευρώ. Αυτό δημιουργείτε. Όποιος έχει, θα ζήσει, όποιος δεν έχει, θα πεθάνει. Αυτή την Ελλάδα θέλετε. Δεν θα σας το επιτρέψουμε. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πιθανώς, να υπάρχει και ιδιωτικό κέντρο που να παίρνει 600 ευρώ. Εμείς, προφανώς, εκεί που πηγαίνουμε, δεν πληρώνουμε 600. Ο κόσμος που τα ακούει ξέρει πόσο πληρώνει. Το τι κοστίζει και που κανείς το γνωρίζει. Και ότι πρέπει να προτιμάμε και να στηρίζουμε τις δομές της δημόσιας υγείας, αυτό είναι γνωστό. Και το ποια προσπάθεια γίνεται, νομίζω μάς εκφράζει όλους στη Νέα Δημοκρατία.

Εγώ, τουλάχιστον, από το βήμα αυτό, θέλω να ξαναπώ, ότι είπα και πριν από μερικές εβδομάδες, δηλαδή, τα καλύτερα λόγια για την εμπειρία που είχα σε δημόσιο νοσοκομείο και πως νιώθω πια συνδεδεμένος με αυτούς τους ανθρώπους, αφού με έπεισαν για την καθημερινή «μάχη» που δίνουν, προς όφελος των απλών κοινών θνητών.

Έχει ζητήσει τον λόγο ο συνάδελφος Χρήστος Κέλλας.

**ΧΡΗΣΤΟΣ ΚΕΛΛΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ. Πριν μπω στην ομιλία μου, επειδή μίλησε ο έγκριτος και καθ’ όλα αγαπητός και σεβαστός συνάδελφος, προ ολίγου, ακούσαμε κριτική για ένα νομοσχέδιο, το οποίο βοηθάει στην ανάπτυξη αυτού του τόπου, αλλά για το νομοσχέδιο δεν ακούσαμε τίποτα. Ακούσαμε, όμως, ότι κλείνουν τα νοσοκομεία, ότι κλείνουν τα σχολεία, οτιδήποτε άλλο, αλλά δεν περίμενα να ακούσω και κάτι, για να σας πω την αλήθεια. Γιατί είναι αυτή η παράταξή του, είναι αυτός ο Αρχηγός του, ο οποίος το μόνο που έκανε ήταν, ότι έκλεισε τις τράπεζες. Τι να πουν για ανάπτυξη; Αν ξέρουν κράτος στον κόσμο χωρίς τραπεζικό σύστημα, να μας το πούνε. Και αν νομίζουν, ότι μπορεί να γίνει ανάπτυξη, χωρίς τις τράπεζες, εδώ είμαστε να τους ακούσουμε.

Όλα τα δεδομένα δείχνουν, ότι, βαθμηδόν, αφήνουμε πίσω μας τη δύσκολη περίοδο της πανδημίας, η οποία συντάραξε τον πλανήτη και προκάλεσε ύφεση στην παγκόσμια οικονομία. Πάντως, όπως φαίνεται η εξασθένηση της μετάλλαξης «Όμικρον», σηματοδοτεί την αρχή του τέλους της πανδημίας και τη μετάπτωση σε μία ενδημική γρίπη. Μπροστά μας ανοίγεται και πάλι ο δρόμος των θετικών επιδόσεων για την οικονομία και η χώρα επανέρχεται σε «τροχιά» ανάπτυξης.

Επομένως, αγαπητοί συνάδελφοι, δεν υπάρχει πιο κατάλληλη στιγμή, για να διασφαλίσουμε όλες τις προϋποθέσεις, προκειμένου η οικονομία μας να κάνει το μεγάλο «άλμα». Κι αυτό, ακριβώς, το «άλμα» προς το μέλλον, γίνεται σήμερα με τον νέο Αναπτυξιακό Νόμο. Πρόκειται για τη θέσπιση ενός παραγωγικού μοντέλου που θωρακίζει την εθνική οικονομία απέναντι σε ενδεχόμενες διεθνείς κρίσεις του μέλλοντος. Από τη μία, δίνουμε ώθηση στην ανάπτυξη της βιομηχανίας, ενισχύοντας την ανταγωνιστικότητα και τις αντοχές της οικονομίας μας και από την άλλη, προάγουμε τον ψηφιακό μετασχηματισμό των επιχειρήσεων, την «πράσινη» ανάπτυξη και τις νέες τεχνολογίες. Η λογική των οριζόντιων ενισχύσεων, που υπήρξε με τον προηγούμενο Αναπτυξιακό Νόμο του 2016, εξαλείφεται και εισάγεται το σύστημα των δεκατριών πεδίων ενισχύσεων, που θα προσελκύσουν επενδυτές και θα δημιουργήσουν νέες, πολλές και καλές θέσεις εργασίας. Και αυτό γίνεται, ήδη, αντιληπτό, αφότου η χώρα μας ανέκτησε, πλέον, την αξιοπιστία της, με αποτέλεσμα, επί πρωθυπουργίας Κυριάκου Μητσοτάκη, στην Ελλάδα να επενδύουν μεγάλες πολυεθνικές εταιρείες, όπως η Microsoft, η Pfizer, η Cisco και άλλες πολλές.

Ως Νέα Δημοκρατία, ανέκαθεν, υποστηρίζαμε την έρευνα και την καινοτομία, την ανάδειξη των συγκριτικών πλεονεκτημάτων κάθε περιφέρειας και την αξιοποίηση των δυνατοτήτων του πρωτογενούς τομέα, που μπορούν, σε συνδυασμό με τη μεταποίηση και την εφοδιαστική αλυσίδα, να ενισχύσουν σε σημαντικό βαθμό την εξωστρέφειά μας. Γι’ αυτό προβλέπονται οι αντίστοιχοι άξονες ενισχύσεων και δίνεται ιδιαίτερη έμφαση στην περιφέρεια, εναρμονιζόμενη με τον χάρτη περιφερειακών ενισχύσεων 2022-2027.

Ο νέος χάρτης, ο οποίος εγκρίθηκε και από την Ευρωπαϊκή Επιτροπή, πρόσφατα, περιλαμβάνει αυξημένα ποσοστά χορήγησης ενισχύσεων, κατά 5% έως 25%, σε σχέση με την προηγούμενη περίοδο. Θα πρέπει δε να σημειωθεί, ότι τα νέα ποσοστά φθάνουν δυνητικά ως 60% για τις μεγάλες επιχειρήσεις, 70% για τις μεσαίες και 80% για τις μικρές. Χαίρομαι που η Θεσσαλία περιλαμβάνεται στις επιλέξιμες περιφέρειες και οι μέγιστες εντάσεις ενίσχυσης καθορίζονται, ανάλογα με το κατά κεφαλήν ΑΕΠ, μεταξύ 30% έως 50% για τις μεγάλες επιχειρήσεις. Στόχος μας είναι να διαμορφωθούν εκείνες οι συνθήκες, προκειμένου η χώρα να παράγει, όχι μόνο προϊόντα αιχμής, αλλά να σχηματιστούν νέοι παραγωγικοί κλάδοι, οι οποίοι θα στηρίξουν την ανάπτυξη του ανθρώπινου δυναμικού και θα βρίσκονται σε αλληλεπίδραση με τα καλύτερα διεθνή πρότυπα παραγωγής.

Χάρη στην ενιαία ψηφιακή πύλη, υπάρχει θεαματική αλλαγή στη συναλλαγή του ιδιώτη με το κράτος, που συμβάλλει και στην ενίσχυση της επιχειρηματικότητας. Το Υπουργείο Ανάπτυξης προσπαθεί να απλοποιήσει τη νομοθεσία και να άρει γραφειοκρατικές «αγκυλώσεις», όπως, δηλαδή, γίνεται και με τον παρόντα Αναπτυξιακό Νόμο. Με το νέο κανονιστικό πλαίσιο, σκοπός είναι η ταχεία αξιολόγηση των επενδύσεων, ενώ πριν έφτανε μέχρι και τα δύο χρόνια, τώρα θέλουμε να μην ξεπερνά τις εξήντα ημέρες.

Οι σταθεροί κύκλοι προκηρύξεων σε ετήσια βάση, εξορθολογίζουν τη διαδικασία υποβολής αιτήσεων χρηματοδότησης και η σύσταση Επιτροπής Αξιολόγησης επιταχύνει τις διαδικασίες, ενώ η εισαγωγή των ιδιωτών ορκωτών ελεγκτών μειώνει το διοικητικό κόστος και εξοικονομεί χρόνο ως προς την ολοκλήρωση των ελέγχων και χρηματοδότησης των επενδύσεων.

Βέβαια, εξαιρετικά, σημαντική είναι η πρόβλεψη για το Πληροφοριακό Αναπτυξιακό Σύστημα, το οποίο θα διευκολύνει, ιδιαίτερα, την ενημέρωση των επενδυτών για την υποβολή αιτημάτων ενίσχυσης. Τη συγκεκριμένη διάταξη, κύριε Υπουργέ, χαιρετίζει και το Οικονομικό Επιμελητήριο Θεσσαλίας, το οποίο ζητά το Πληροφοριακό Σύστημα να λειτουργεί με αναβαθμισμένο λογισμικό, ώστε να αποφευχθούν τα τεχνικά προβλήματα. Επίσης, οι οικονομολόγοι μας ζητάνε οι μελέτες βιωσιμότητας να υπογράφονται και από μέλη του Οικονομικού Επιμελητηρίου Ελλάδος, καθώς, επίσης, και να συνεκτιμάται η αύξηση της απασχόλησης για την υπαγωγή των σχεδίων στο νόμο.

Εδώ θα ήθελα, κύριε Υπουργέ, να ρωτήσω δύο πράγματα. Πρώτον, στο άρθρο 17, γιατί τα επιλέξιμα επενδυτικά σχέδια που υποβάλλονταν στις οικείες περιφέρειες, έχουν μειωθεί από το ποσό των τριών εκατομμυρίων στο ένα εκατομμύριο;

Δεύτερον, στο άρθρο 13, γιατί δεν προβλέπονται να εντάσσονται στον Αναπτυξιακό Νόμο και ατομικές επιχειρήσεις;

Κλείνοντας, κυρίες και κύριοι συνάδελφοι, ο νέος Αναπτυξιακός Νόμος αποτελεί τη βάση για τον μετασχηματισμό της οικονομίας μας, την αναβάθμιση της παραγωγικής μας βάσης και την ανάπτυξη της περιφέρειας. Επιπλέον, συνιστά μέσο εξυγίανσης των διαδικασιών ενισχύσεων και επιτάχυνσης των επενδυτικών διαδικασιών, που θα στηρίξει καθοριστικά την ταχεία ανάκαμψη της εθνικής οικονομίας στην μετά Covid εποχή.

Γι’ αυτούς τους λόγους, στηρίζουμε και οφείλουμε να στηρίξουμε το συγκεκριμένο νομοσχέδιο και να ψηφίσουμε με γνώμονα το εθνικό συμφέρον.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο Αναπληρωτής Υπουργός Ανάπτυξης και Επενδύσεων, κ. Νικόλαος Παπαθανάσης.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):**

Ευχαριστώ πολύ, κύριε Πρόεδρε.

Πριν ξεκινήσω, θα ήθελα να ευχαριστήσω όλους τους Βουλευτές, συναδέλφους και στελέχη, που μου ευχήθηκαν περαστικά για την περιπέτεια της υγείας μου με τον Covid. Θέλω να σας πω, ότι αισθάνομαι τυχερός, που το «δώρο» αυτό της επιστήμης και ο τριπλός εμβολιασμός, έφερε τα αποτελέσματα, έτσι όπως τα αντιλαμβάνομαι εγώ, δηλαδή, να περάσω μέσα από μία ήπια νόσηση, καθ’ ότι τα στατιστικά μιλάνε από μόνα τους, κύριε Πρόεδρε. Οκτώ στους δέκα που βρίσκονται στις Μονάδες Εντατικής Θεραπείας είναι ανεμβολίαστοι, ενώ επτά στους δέκα, περίπου, που εισάγονται στα νοσοκομεία στις μονάδες Covid, είναι, επίσης, ανεμβολίαστοι. Επομένως, θα ήθελα και από τούτο εδώ το βήμα και μετά τη δική μου νόσηση, να συστήσω στους συμπολίτες μας να εμβολιαστούν. Όσοι δεν έχουν εμβολιαστεί, να το κάνουν το ταχύτερο δυνατόν. Το «δώρο» της επιστήμης δεν πρέπει ποτέ να το διώχνουμε από τη ζωή μας.

Ξεκινώντας στη Διαρκή Επιτροπή Παραγωγής και Εμπορίου το νομοσχέδιο, με τίτλο «Αναπτυξιακός Νόμος - Ελλάδα Ισχυρή Ανάπτυξη», θα ήθελα να πω στο Σώμα, ότι είναι πολύ σημαντικό και πολλές φορές και στη συζήτηση εδώ που κάνουμε, να βρούμε νομοσχέδια που μπορεί, πραγματικά, και μέσα από την κουβέντα και μέσα από τη διαβούλευση, να μας ενώνουν ή εν πάση περιπτώσει, να δίνουν ένα στίγμα, ότι η Πολιτεία θέλει να προχωρήσει στην ανάπτυξη. Ανάπτυξη σημαίνει νέες θέσεις εργασίας για νέες και νέους που ζουν στην Περιφέρεια, διότι αυτό το νομοσχέδιο, κυρίως, αφορά την Περιφέρεια, κατά ένα μεγάλο ποσοστό.

Από τη συζήτηση που είχαμε και με τον Εισηγητή της Μειοψηφίας, τον κ. Μαμουλάκη, αλλά και με τον κ. Πάνα από το ΚΙΝ.ΑΛ. και με τον κ. Βιλιάρδο και με τον κ. Αρσένη, εκείνο που παρατήρησα, είναι ότι, κατ’ ουσία, κανένας δεν μπήκε στην ουσία του νομοσχεδίου, γιατί και το ΚΙΝ.ΑΛ. και ο κ. Ανδρουλάκης και ο κ. Τσίπρας, μιλούν για μία ανάπτυξη. Και δεν μπορώ, όπου και να γυρίσω, να μην διαβάσω, ότι η νέα εποχή, η εποχή την οποία ζούμε, η εποχή και εν μέσω του Covid, αν και φαίνεται ότι βγαίνουμε μέσα από αυτήν την περιπέτεια, δεν απαιτεί νέες τεχνολογίες, ψηφιακό μετασχηματισμό, η κλιματική κρίση δεν απαιτεί την «πράσινη» μετάβαση.

Θα ήθελα μέσα από τη συζήτηση που θα έχουμε διεξοδικά στις συνεδριάσεις της Επιτροπής, να δούμε τα σημαντικά σημεία αυτού του νομοσχεδίου, τα οποία, κατ’ ουσίαν, στρέφουν την προσοχή της Πολιτείας σε μία ανάπτυξη που δεν θα την εφεύρουμε εδώ στην Ελλάδα. Είναι μία ανάπτυξη, η οποία σηματοδοτείται, κυρίως, από την ευρωπαϊκή προοπτική για ανάπτυξη, όπως έχει ειπωθεί και όπως έχει καταγραφεί και από τα Συμβούλια Υπουργών της Ευρώπης, αλλά και από τα βασικά εργαλεία, τα οποία δουλεύει η Ευρώπη, όπως είναι το Ταμείο Ανάκαμψης.

Δεν είναι, όμως, μόνο το Ταμείο Ανάκαμψης, το οποίο θα μπορούσατε να πείτε, κύριοι της Αντιπολίτευσης, ότι είναι μία συζήτηση ευρωπαϊκή κι εμείς ήρθαμε σε συμφωνία. Είναι και το εθνικό μας σχέδιο. Αυτό, λοιπόν, που πρέπει να δούμε, είναι αν είναι διαφορετική εποχή το 2016, που νομοθετήσατε τον Αναπτυξιακό νόμο, από το σήμερα. Έχουν αλλάξει τα στοιχεία, τα δεδομένα και οι απαιτήσεις της εποχής; Βρισκόμαστε μπροστά σε μία τεράστια αλλαγή του παραγωγικού μοντέλου. Μιλήσατε για την κλιματική κρίση, μιλήσατε για το αν υπάρχουν μνημονιακές ανάγκες. Άραγε, είναι μνημονιακή ανάγκη η επίσπευση το να ξεκινήσει ένα επιχειρηματικό σχέδιο πολύ γρήγορα; Διατυπώθηκε πουθενά μέσα στη συζήτηση όλων των μνημονίων, ότι δεν πρέπει να ταλαιπωρείται ένας επενδυτής για δύο χρόνια, για να λάβει την υπαγωγή του επενδυτικού σχεδίου ή ότι δεν πρέπει να ταλαιπωρείται για δύο χρόνια, για να ολοκληρώσει και να ξεκινήσει την παραγωγική του διαδικασία;

Αυτά, κυρίες και κύριοι, είναι η προσπάθεια μιας Κυβέρνησης, ενός Πρωθυπουργού που από την πρώτη στιγμή είπε, ότι η ανάπτυξη σημαίνει δουλειές. Εμείς θέλουμε να κάνουμε την Ελλάδα τον πιο φιλοεπενδυτικό προορισμό στην Ευρώπη και θα δουλέψουμε ως Κυβέρνηση με μία συχνότητα, στη συχνότητα της ανάπτυξης. Θα φέρουμε τα νομοθετήματα, έτσι ώστε να «κόβουμε» και να «περικόπτουμε» τη γραφειοκρατία, για να μπορέσουν αυτοί, για τους οποίους μιλήσατε, οι μικρομεσαίες επιχειρήσεις, να μην ταλαιπωρούνται, να ξεκινούν τις επιχειρηματικές δραστηριότητες και κυρίως, να μην τους «αγκαλιάζει θανάσιμα» η γραφειοκρατία.

Έχουμε, λοιπόν, μια νέα εποχή, μία εποχή που βρίσκεται στο ξεκίνημά της, τώρα το 2022 και η εποχή αυτή καθορίζεται και με τα νέα διαρθρωτικά ταμεία, δηλαδή, το νέο ΕΣΠΑ 2021-2027, που όπως γνωρίζετε βρίσκεται, αυτή τη στιγμή, σε διαπραγμάτευση και φαίνεται, ότι κάποια στιγμή στους επόμενους δύο μήνες, θα ολοκληρωθεί. Εργαλείο, λοιπόν, σημαντικό ανάπτυξης. Το Σχέδιο Ανάκαμψης και Ανθεκτικότητας, το Ταμείο Ανάκαμψης, δηλαδή, το οποίο, αυτή τη στιγμή, εξελίσσει τα προγράμματά του και διοχετεύει πόρους στην πραγματική οικονομία, δίνοντας έναν μεγάλο βηματισμό στο Ακαθάριστο Εγχώριο Προϊόν. Ένας νέος χάρτης περιφερειακών ενισχύσεων, που μόλις ενεκρίθη από την Κοινότητα και που δίνει σημαντική στήριξη και αύξηση των ποσοστών ενίσχυσης στην Περιφέρεια, κάτι το οποίο γίνεται, για πρώτη φορά, στην Ελλάδα. Βλέπουμε, δηλαδή, ότι η Περιφέρεια, πλέον, αποτελεί, πραγματικά, ελκυστικό προορισμό, για να εγκατασταθούν εκεί οι επενδύσεις. Γνωρίζετε πολύ καλά, τι σημαίνει η κάθε επένδυση. Η κάθε επένδυση σημαίνει θέσεις εργασίας.

Ξεκινώντας τη συζήτηση για το νομοσχέδιο, θα ήθελα να αναφερθώ σε μία εξαντλητική διαβούλευση που είχαμε, διότι εμείς προβλέψαμε, πολύ νωρίτερα, από την ολοκλήρωση της περιόδου και τον νέο χάρτη περιφερειακών ενισχύσεων, να ξεκινήσουμε τη δουλειά. Αυτό απαντά και στον κ. Κέλλα, το γεγονός, ότι ξεκινήσαμε, έναν χρόνο πριν το πληροφοριακό πρόγραμμα, για να είμαστε έτοιμοι τώρα. Είναι ένα σύγχρονο πληροφοριακό σύστημα, το οποίο είναι ευέλικτο, είναι προσαρμόσιμο, με νέες τεχνολογίες, που δεν θα ταλαιπωρεί καθόλου τον επενδυτή.

Ξεκινήσαμε, λοιπόν, τη διαβούλευση τον Μάιο 2020, με σύσταση ομάδας για την κατάρτιση της νέας επενδυτικής πολιτικής, του νέου Αναπτυξιακού Νόμου, όπου συμμετείχαν υπηρεσιακοί παράγοντες, αλλά και Υφυπουργοί, Γενικοί και Ειδικοί Γραμματείς, η ΜΟΔ, ο ΣΕΒ, το Οικονομικό Επιμελητήριο, το Τεχνικό Επιμελητήριο, το ΚΕΠΕ, η Invest in Greece.

Κατόπιν αυτού, τον δωδέκατο μήνα του 2020, που ολοκληρώθηκε ένας κύκλος διαβούλευσης, συνεστήθη, πλέον, μία ισχυρή ομάδα εργασίας, ακριβώς, για να εξειδικεύσει τις προδιαγραφές της νέας επενδυτικής πολιτικής και της στρατηγικής μας, όπου υπεβλήθησαν προτάσεις από όλους τους εταίρους, από τον ΣΒΕ, τον ΣΕΒ, τον Σύνδεσμο Εξαγωγέων Βορείου Ελλάδος, τον ΣΕΣΜΑ, τον Σύνδεσμο Ελληνικών Τουριστικών Επιχειρήσεων, τηνΠανελλήνια Ομοσπονδία Ξενοδόχων, την Ελληνική Παραγωγή, τα Ελληνικά Πετρέλαια, τηνΕθνική Συνομοσπονδία Ατόμων με Αναπηρία, τηνΚεντρική Ένωση Επιμελητηρίων, το Εμπορικό και Βιομηχανικό Επιμελητήριο, μία λίστα ατελείωτη.

Ξεκινήσαμε, λοιπόν, με εξαντλητική διαβούλευση, για να δημιουργήσουμε και να έρθουμε σήμερα στην αρχή της προγραμματικής περιόδου και να είμαστε έτοιμοι, για να ψηφίσουμε έναν νόμο ισχυρό, έναν νόμο αναπτυξιακό, έναν νόμο που θα πάει την Ελλάδα, εκεί που την έχει οραματιστεί ο Πρωθυπουργός μας, την Ελλάδα, δηλαδή, της ανάπτυξης, των νέων και περισσότερων θέσεων εργασίας και κυρίως, την Ελλάδα που θα αντιστρέψει και αντιστρέφει συνεχώς το brain drain που ταλαιπώρησε την Πατρίδα μας όλα αυτά τα χρόνια.

Κυρίες και κύριοι συνάδελφοι, λειτούργησε ο ν.4399; Οι συνθήκες ήταν τέτοιες; Το 2016, ψηφίζεται ένας νόμος, κύριε Μαμουλάκη, όπου για να ξεκινήσει η εφαρμογή του νόμου πέρασαν δύο χρόνια. Το 2018 ξεκινήσατε την εφαρμογή του νόμου. Βεβαίως, συνεχίσαμε τα καθεστώτα, διότι αυτό το εργαλείο είχαμε, ενώ δουλεύαμε από το 2019 με την ανάληψη της διακυβέρνησης, σε έναν νέο επενδυτικό νόμο, που θα ερχόταν με το κλείσιμο, ακριβώς, της περιόδου που ολοκλήρωνε και τον χάρτη περιφερειακών ενισχύσεων.

Επομένως, η δουλειά είχε ξεκινήσει. Φτάσαμε σήμερα και είναι από τους πρώτους νόμους που ψηφίζεται, με την έναρξη της προγραμματικής αυτής περιόδου και πιστεύουμε, ότι ο νόμος αυτός θα δώσει αυτά τα χαρακτηριστικά στις επενδύσεις. Χαίρομαι που είπατε, κύριε Μαμουλάκη, ότι πορεύεται, πράγματι, στο Σχέδιο Πισσαρίδη και στο Ταμείο Ανάκαμψης. Θα δώσει, ακριβώς, θα ενσωματώσει και θα μετουσιώσει όλη αυτή την εθνική στρατηγική, που, πλέον, είναι μία, σε ιδιαίτερα καθεστώτα που δεν αποκλείουν κανέναν, διότι δεν βάζουν την αγροδιατροφή μαζί με τον τουρισμό ή δεν βάζουν τον τουρισμό μαζί με την καινοτομία ή το νέο επιχειρείν. Έχουμε, λοιπόν, καθεστώτα που δεν υπήρχαν, γιατί είναι άλλες οι ανάγκες στη σημερινή εποχή. Εδώ λέω, ότι μπορούμε να βρούμε ένα πεδίο συζήτησης, καθ’ ότι και εσείς μιλάτε για ανάπτυξη και εμείς μιλάμε για ανάπτυξη. Εμείς φέρνουμε τα αναπτυξιακά εργαλεία, φέραμε τον νόμο για τις στρατηγικές επενδύσεις, τον νόμο για τη δίκαιη αναπτυξιακή μετάβαση και ξεκινάει, πλέον, ένα μεγάλο έργο και μία μεγάλη πρόκληση για την Πατρίδα μας.

Ο ν.4399, λοιπόν, ήταν ένας νόμος που δεν είχε πολλές υπαγωγές. Ο λόγος που, μερικώς, δεν είχε πολλές υπαγωγές ήταν, διότι τον «σκότωνε», κατά πολύ, η γραφειοκρατία. Σας είπα, ότι παραλάβαμε εξακόσιες ημέρες, το έχουμε κάνει εκατό μέρες, θέλουμε να το κάνουμε εξήντα ημέρες. Πλέον, με διατάξεις και νόμους θέλουμε να μην ταλαιπωρείται κανένας και όταν ολοκληρώνεται το σχέδιό του, μόνο με έναν ορκωτό ελεγκτή, να καταθέτει και να ολοκληρώνει τη διαδικασία, διατηρώντας το δημόσιο πάντα το δικαίωμα να κάνει τους ελέγχους. Τον επιτελικό λόγο του δημοσίου, την επιτελική στρατηγική του δημοσίου, την κρατάει το δημόσιο για το ίδιο και θα μπορεί δειγματοληπτικά να κάνει οποιονδήποτε έλεγχο για την ολοκλήρωση. Άλλωστε, έχουμε συζητήσει, πόσο αποτελεσματικό είναι αυτό το μέτρο, γιατί το βλέπουμε και στους μηχανικούς δόμησης, το έχουμε πει και σε άλλες λειτουργίες, που έχουν δοθεί έξω από το κράτος, που και το κράτος πάντα κρατά τον επιτελικό του ρόλο και ελέγχει. Τι δίνει, όμως, το νέο σχέδιο νόμου; Είναι το μοναδικό αναπτυξιακό εργαλείο, που «μοχλεύει» για κάθε ένα ευρώ δημοσίου χρήματος, δύο ευρώ από την ιδιωτική οικονομία. Δεν υπάρχει άλλο εργαλείο, είναι το μοναδικό και από το ένα ευρώ δημοσίου χρήματος, τα 0,50 ευρώ είναι επιχορήγηση και τα 0,50 ευρώ είναι φορολογική απαλλαγή. Και πού απευθύνεται, πλέον, ο Αναπτυξιακός Νόμος; Κατά 97% -και πλέον- στην Περιφέρεια.

Ως προς τη συμμετοχή του νόμου στο ΑΕΠ και στις ιδιωτικές επενδύσεις. Με τον τρόπο, έτσι όπως έχει σχεδιαστεί, θα προσθέτει, ετησίως, ένα σημαντικό ποσοστό στο πραγματικό ΑΕΠ. Βεβαίως, εκείνο που θέλουμε και που βρισκόμαστε πολύ πίσω στην Ευρώπη, είναι να ανέβουμε στις πάγιες επενδύσεις και στις ιδιωτικές επενδύσεις. Είμαστε, περίπου, στο 11%, επί του ΑΕΠ, όταν το 22% είναι ο μέσος όρος της Ευρώπης. Ταυτόχρονα, για κάθε μία μονάδα του ΑΕΠ, που έχει σχέση με τις επενδύσεις, οι θέσεις εργασίας που δημιουργούνται είναι δυσανάλογα πολλές, γιατί έχει πολύ ισχυρό πολλαπλασιαστή.

Και τι αποδίδει ο σημερινός νόμος, με μελέτη της Τράπεζας της Ελλάδος; Ότι με μία σταθερή επενδυτική στρατηγική, το κράτος θα αρχίσει να λαμβάνει πίσω τα χρήματα που δίνει μέσα σε τρεισήμισι χρόνια. Δηλαδή, κατ’ ουσία, θα είναι αυτοχρηματοδοτούμενος. Θα δημιουργεί θέσεις εργασίας, θα επιστρέφει φορολογικά έσοδα, σε περίπου τρεισήμισι χρόνια, ξεκινώντας από μία σταθερή στρατηγική, όπως την έχουμε σχεδιάσει, γι’ αυτό έχουμε βάλει τα δεκατρία καθεστώτα, επιστρέφοντας σημαντικά έσοδα στο κράτος.

Ακολουθώντας, λοιπόν, τη στρατηγική της Κυβέρνησης, που όπως σας είπα είναι μία και ενιαία και η οποία «πατάει» πάνω στο Σχέδιο Πισσαρίδη και στο Ταμείο Ανάκαμψης, δημιουργήσαμε καθεστώτα που έχουν σχέση με την «πράσινη» μετάβαση, τον ψηφιακό μετασχηματισμό, την αύξηση της απασχόλησης, την προώθηση της έρευνας και καινοτομίας. Δεν υπήρχαν αυτά σε προηγούμενους νόμους.

Στον τουρισμό δημιουργήσαμε και τον εναλλακτικό τουρισμό, γιατί δεν θέλουμε να τα βάλουμε όλα σε έναν «κουβά», όπως σας είπα, ότι ήταν ο προηγούμενος ν.4399, να έρχονται μεγάλες επενδύσεις και να παίρνουν χρήματα από μικρότερες επενδύσεις. Και εδώ έρχεται η μεγάλη μας προσπάθεια να στηρίξουμε τις μικρομεσαίες επιχειρήσεις και τις πολύ μικρές επιχειρήσεις, διότι, πλέον, δημιουργούμε ειδικό καθεστώς, όπου ο καθένας, ανάλογα με τον κλάδο του, μπορεί να «αντλήσει» από εκεί τους πόρους. Επομένως, δεν υπάρχει, πλέον, διαγκωνισμός μέσα σε έναν «κουβά», για να πάρει ο τουρισμός, να πάρει και η αγροδιατροφή, να πάρει και η μεταποίηση, να πάρει και η βιομηχανία. Άρα, είναι ένα νέο πλαίσιο, ένας νέος τρόπος σκέψης.

Βεβαίως, δημιουργούμε καθεστώς για την αγροδιατροφή, καθώς θεωρούμε, ότι είναι ένας από τους δυναμικούς κλάδους της ελληνικής οικονομίας και της Περιφέρειας. Σε ότι αφορά στα ιδιαίτερα χαρακτηριστικά του νέου χάρτη περιφερειακών ενισχύσεων, είναι ότι προβλέπει για τις μικρές και τις μεσαίες επιχειρήσεις προσαύξηση, περίπου, 20% του χάρτη και δίνει μία ιδιαίτερη έμφαση σε αυτό που όλοι θέλουμε να προχωρήσει γρήγορα: στη δίκαιη αναπτυξιακή μετάβαση, δίνοντας ιδιαίτερα ποσοστά και αυξημένα ποσοστά, κατά 10%, αλλά και τη δυνατότητα πλέον, εκεί μόνο, οι μεσαίες και μεγάλες επιχειρήσεις να λάβουν και επιχορήγηση. Ταυτόχρονα, οι μικρές και πολύ μικρές επιχειρήσεις να λάβουν στο 100% του χάρτη την επιχορήγηση.

Βλέπουμε, λοιπόν, ότι η Θεσσαλία, πλέον, κύριε Κέλλα, πάει στο 50%, στο 60% οι μεσαίες και στο 70% οι πολύ μικρές. Αντιλαμβάνεστε, λοιπόν, ότι η στήριξη που θα λάβει, μέσω του νέου Αναπτυξιακού Νόμου, η Περιφέρεια είναι πολύ σημαντική.

Όμως, θα πρέπει να δούμε σε τι διαφωνούμε. Διαφωνούμε ότι πρέπει να υπάρχει ψηφιακός και τεχνολογικός μετασχηματισμός των επιχειρήσεων; Αλήθεια, κύριε Πάνα, μπορούμε να διαφωνήσουμε στο θέμα, ότι χρειάζεται μετασχηματισμός και ψηφιακός μετασχηματισμός των επιχειρήσεων; Θα μπορούσατε να διαφωνήσετε, ότι δεν χρειαζόμαστε καθεστώς για το νέο επιχειρείν; Ότι ο νέος και η νέα, που θέλουν να επιχειρήσουν, θα πρέπει να μπουν στον ίδιο «κουβά», που ήταν οι μεγάλες επιχειρήσεις και να διαγκωνιστούν με τις μεγάλες επιχειρήσεις; Θα μπορούσατε να διαφωνήσετε, ότι ο νέος και η νέα δεν πρέπει να πάρει το μέγιστο της επιχορήγησης, ούτε καν στο 80%, αλλά στο 100%, ακριβώς, γιατί πρέπει να τους βοηθήσουμε να επιχειρήσουν, στην Περιφέρεια, πλέον, που έχει μεγάλα ποσοστά;

Θα μπορούσαμε να διαφωνήσουμε, ότι η αγροδιατροφή ή η δίκαιη αναπτυξιακή μετάβαση, οι άνθρωποι στη Δυτική Μακεδονία, που πρόσφατα επισκέφτηκαν την περιοχή και οι δύο Αρχηγοί σας και μιλήσατε, για το γεγονός ότι χρειάζεται ιδιαίτερη στήριξη; Μα, πώς να διαφωνήσουμε σε αυτά; Γι’ αυτό σας είπα, ότι μπορεί να αποτελέσει μία πλατφόρμα, τουλάχιστον, στα βασικά σημεία, να συμφωνήσουμε.

Τι φέρνει, όμως, ο νέος Αναπτυξιακός Νόμος; Θα πω, πολύ περιληπτικά, ποιες είναι οι καινοτομίες που φέρνει. Έχουμε, λοιπόν, τα βασικά στοιχεία, ότι, πλέον, πάμε σε θεματικά καθεστώτα που μας δίνουν τη δυνατότητα να οδηγήσουμε πόρους 150 εκατομμυρίων ευρώ, ανά καθεστώς. Το είπε ο κ. Σενετάκης, τον οποίο συγχαίρω για την εξαιρετική συνεργασία που είχαμε και, πραγματικά, βοήθησε και στο νομοσχέδιο. Έχουμε, λοιπόν, θεματικά καθεστώτα, που εξειδικεύουν την πολιτική που μπορεί και θέλει να ασκήσει η Κυβέρνηση. Αυτό δεν υπήρχε πριν.

Και επειδή έγινε και μία συζήτηση νωρίτερα για την άμεση αξιολόγηση, κύριε Μαμουλάκη, να σας πω ότι και στον ν.4399 εσείς είχατε την άμεση αξιολόγηση. Οι ενισχύσεις στον μηχανολογικό εξοπλισμό ήταν με άμεση αξιολόγηση. Επειδή αναφερθήκατε στο θέμα της άμεσης αξιολόγησης, υπήρχε και στον ν.4399 αυτό.

Το δεύτερο στοιχείο είναι, ότι, πλέον, η αίτηση, η υπαγωγή, η πληρότητα, γίνονται αυτόματα. Δεν χρειάζεται να πάμε σε αξιολογητή, να τα γυρίσει πίσω, κ.λπ.. Δηλαδή, η Πολιτεία εμπιστεύεται τον σύμβουλο, εμπιστεύεται τον επενδυτή, ο οποίος θα συμπληρώσει αυτόματα και την πληρότητα. Ζητάμε, βεβαίως, την υπογραφή ενός μέλους του Οικονομικού Επιμελητηρίου, το οποίο θα ελέγξει και κυρίως, θα βοηθήσει και τον επενδυτή, γιατί έχουμε δει περιπτώσεις επενδυτών, που έχουν κάνει λάθη, όταν κάνουν τις υπαγωγές και απεντάσσονται. Και μετά, πραγματικά, στενοχωρημένοι, λένε «μα είναι δυνατόν;» Κι όμως, είναι δυνατόν. Επομένως, βάλαμε μία «δικλείδα», έτσι ώστε κάποιος πιο έμπειρος να δει και να ελέγξει.

Ο έλεγχος, η ολοκλήρωση, οι τροποποιήσεις, γίνονται, πλέον, με διαφορετικό τρόπο κάτι που δεν γινόταν. Χιλιάδες τροποποιήσεις παραλάβαμε, οι οποίες δεν είχαν ολοκληρωθεί. Όμως, και η πληρότητα, όπως σας είπα, και η νομιμότητα, δηλαδή, η ολοκλήρωση να γίνεται σε ένα στάδιο, δημιουργούν αυτό που λέμε το αίσθημα δικαίου και ότι το κράτος είναι εκεί, για να βοηθήσει, ώστε να επισπευσθεί η διαδικασία και να μην ταλαιπωρείται ο επενδυτής.

Ξέρετε τι είναι να περιμένει κάποιος δύο χρόνια, για να δει αν το επενδυτικό του σχέδιο έχει υπαχθεί; Να έχει ξεκινήσει το επενδυτικό σχέδιο, γιατί μπορεί να ξεκινήσει το επενδυτικό σχέδιο, μόλις υποβάλει την αίτηση, και μετά να ειδοποιηθεί, ότι δεν έχει υπαχθεί το επενδυτικό του σχέδιο; Είναι μεγάλη καταστροφή.

Αυτό θέλουμε, λοιπόν, να αποφύγουμε. Δημιουργούμε τις συνθήκες ενός σύγχρονου, ευέλικτου, αποτελεσματικού και, κυρίως, διαυγούς συστήματος, όπου μπορεί ο κάθε επενδυτής να βλέπει την εξέλιξη.

Ταυτόχρονα, κάτι που δεν υπήρχε και είναι μία νέα καινοτομία, είναι ότι, πλέον, έχουμε κίνητρα, τα οποία είναι πέραν των ενισχύσεων περιφερειακού χαρακτήρα. Τι σημαίνει αυτό; Σημαίνει ότι μπορεί να υπάρχουν ενισχύσεις στην καινοτομία, στην προστασία του περιβάλλοντος, χωρίς να υπάρχει αρχική επένδυση, καθώς και κοινωνικού προσήμου, όπως είναι οι ενισχύσεις για επαγγελματική κατάρτιση και για εργαζόμενους σε μειονεκτική θέση ή αναπηρία, που μπορούν, πλέον, να αποτελούν ολοκληρωμένα επενδυτικά σχέδια. Μα, δεν υπήρχε αυτό στον ν.4399. Είναι, λοιπόν, μία τρίτη καινοτομία.

Η τέταρτη νέα καινοτομία, είναι ένα νέο σύγχρονο, γρήγορο, ευέλικτο, πληροφοριακό σύστημα, το οποίο θα υπηρετεί τις ανάγκες του επενδυτή και τις ανάγκες των υπηρεσιακών παραγόντων, που τους ευχαριστώ πολύ, μαζί με τους συνεργάτες μου, που βρίσκονται εδώ σήμερα, διότι, όπως έχω ξαναπεί, Υπουργός, χωρίς συνεργάτες, σημαίνει άτομο που δεν μπορεί να φέρει εις πέρας τη δουλειά. Επομένως, είναι πολύ βασικό να μιλάμε για τους συνεργάτες μας.

Κλείνοντας, θέλω να σημειώσω, ότι και οι Περιφέρειες έχουν λόγο, όπως και το Υπουργείο Μακεδονίας-Θράκης έχει λόγο. Επίσης, διευκολύνουμε δυνητικά, αν θέλει κάποιος, κάτω από τις 700.000 την ολοκλήρωση να πάει, είτε με τις Επιτροπές, όπου και εκεί έχουμε διοικητικού χαρακτήρα ελέγχους, πολύ γρήγορους και για το 50%, αν θέλει κάποιος. Άρα, τα μικρότερα σχέδια των 700.000 και κάτω, έχουν, δυνητικά, τη δυνατότητα να πάνε και σε ορκωτό ελεγκτή, αλλά και σε Επιτροπή και πάνω από τις 700.000, ακριβώς, για να επιταχύνουμε όλη τη διαδικασία, πάμε στον ορκωτό ελεγκτή.

Με τις νομοθετικές ρυθμίσεις, την επιτάχυνση και τα θεματικά καθεστώτα, δημιουργούμε τις συνθήκες σε κάθε άρθρο αυτού του νόμου ισχυρής ανάπτυξης για την Πατρίδα μας, ισχυρής ανάπτυξης, που είχε υποσχεθεί ο Κυριάκος Μητσοτάκης και που αυτή η Κυβέρνηση υπηρετεί από την πρώτη ημέρα, που δεν σταμάτησε, εν μέσω της πανδημίας, να υπηρετεί και που θα φέρει τη μείωση της ανεργίας, δουλειές για νέες και νέους, συμπολίτες μας, που έφυγαν στο εξωτερικό να γυρίσουν πίσω και το βλέπουμε σε πολύ μεγάλες επενδύσεις να συμβαίνει σε μεγάλο ποσοστό και ιδιαίτερα, στις στρατηγικές επενδύσεις, όπου ένα 15% με 20% είναι Έλληνες που γυρίζουν πίσω, δημιουργώντας την Ελλάδα που θέλουμε να έχουμε, την Ελλάδα της ανάπτυξης, την Ελλάδα της εργασίας, του μέλλοντος και της προοπτικής.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Κυρίες και κύριοι συνάδελφοι, ολοκληρώθηκε η πρώτη, κατά σειρά, συνεδρίαση της Επιτροπής Παραγωγής και Εμπορίου, που επεξεργάζεται το νομοσχέδιο του Υπουργείου Ανάπτυξης και Επενδύσεων με τίτλο «Αναπτυξιακός Νόμος - Ελλάδα Ισχυρή Ανάπτυξη».

Θα συνεχίσουμε αύριο στη 13.00΄, με την ακρόαση των φορέων και θα ακολουθήσει η συνεδρίαση της συζήτησης, επί των άρθρων.

Καλό βράδυ, καλή συνέχεια σε όλους σας. Σας ευχαριστώ.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Κατσώτης Χρήστος, Μανωλάκου Διαμάντω, Δελής Ιωάννης, Αβδελάς Απόστολος, Αρσένης Κρίτων-Ηλίας και Λογιάδης Γεώργιος.

Τέλος και περί ώρα 17.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**